text:
Türkmen edebiýatynyň simwoly hasaplanýan Magtymguly Pyragynyň suratynyň "Dünýä edebiýatynyň" dördünji sanynyň daşky sahypasyndan aýrylmagynyň raýatlarymyzda köp sowaly döredendigini aýtmak gerek. Käbir okyjylar Täçgeldi Gutlyýewiň tassyklaýşy ýaly, "Nurnama" ýa "Adamnama" atly täze "beýik eseri" ýazyp ýören "uly ýazyja" resmi derejede garaşylyp ýörlen pursatda halkyň belli bir derejede hormatyny gazanan žurnalda Magtymguly Pyragynyň suratynyň yzygider çap edilmeginiň döwlet emeldarlarynyň käbiriniň hoşuna ýakmandygy üçin, "Dünýä edebiýatyndan" beýik akyldaryň suratynyň aýrylandygyny çaklaýarlar.
Bu žurnaldan beýik akyldaryň suraty nähili ýol bilen aýrylanam bolsa, "Dünýä edebiýatynyň" indiki sanlarynda halkymyzyň islegi nazarda tutulyp, Magtymguly Pyragynyň belli hudožnigimiz Aýhan Hajyýewiň çeken kanoniki suratynyň türkmen edebiýatynyň simwoly hökmünde goýuljakdygyna umyt edýärin. Žurnalyň dizaýnynyň — daşky bezeginiň örän gelşiksizdigini, uly ýazgysyny okamasaň, onuň žurnala däl-de, haýsydyr bir emelsiz ýasalan küti bloknota meňzäp durandygy hakynda okyjylaryň bellik edýändigini hem bellemelidiris.
"Dünýä edebiýatynyň" döwlet baştutanynyň milli medeniýet, edebiýat we sungat barada aýdanlary bilen açylmagy, onuň yzky sahypasynda bolsa türkmen mediasynyň lenjini çykaryp beren iýundaky žurnalyň çykan wagtyndan iki aý öňki syýasy medeni çäreleriň berilmegi erkin döredijilige syýasy basyşyň nähili güýçlüdigini düşündirişsiz subut edýän bolsa gerek.
"Dünýä edebiýatynyň" her sanynda nusgawy şahyrlarymyzyň biriniň 4-5 sany goşgusyny çap edip, olaryň gysgajyk terjimehalyny bermek däbe öwrülen, muny gutlamak gerek. Emma muňa garamazdan, nusgawy şahyrlarymyzyň eserleriniň bu žurnalda şöhlelenmeginiň anyk delili ýok. Mysal üçin, žurnalyň dördünji sanynda nusgawy şahyrymyz Şeýdaýynyň haýsy ýol bilen çekilendigi belli bolmadyk suraty bilen birlikde köp topbakly dört goşgusy hem-de okyjyny alasarmyk ýagdaýda goýýan gaty gysga terjimehaly berlipdir. Şol terjimehalyň ýerine Şeýdaýy ýaly ussat şahyrlarymyzyň doganlyk halklarymyzda öwrenilişi, onuň eserleriniň golýazmalarynyň haýsy ýurtlarda bardygy, şahyryň dünýä, gündogar edebiýatyna goşan goşandy hakynda şu ugurdan iş alyp baran, barýan alymlaryň pikirleri berlen bolsa, Şeýdaýy şahyryň bu žurnalda goşgularynyň çap edilmeginiň güwäsine öwrülerdi.
Türkmenistanyň halk ýazyjysy A.Atabaýewiň M.Lermontowdan, belli merhum terjimeçimiz A.Berdiýewiň Omar Haýýamdan, Orazgylyç Çaryýewiň türk şahyry Nejip Fazyl Kysakürekden goşgy terjimelerini okanyňda, dynç alýarsyň.
Filologiýa ylymlarynyň doktory Ahmet Mämmedowyň N.Kundan "Gadymy Gresiýanyň mifleri we rowaýatlary" atly eserinden kämil terjimeleri okyjyny ygtyýarsyz gadymy — antik grek dünýäsine syýahata alyp gidýär.
A.Atabaýewiň meşhur terjimeçimiz A. Berdiýewi ýatlap ýazan makalasam örän şowly çykypdyr. E.Akaýewiň nemes hem Latyn Amerikasynyň edebiýaty hakynda ýazan materiallaram gysgadan, örän köp manyny özünde jemleýär. M.Bäşimowyň "Roland hakda aýdym" materialy gysgajyk edebi seljerme bolup, orta asyrlar ýewropa edebiýaty bilen okyjyny täsirli tanyşdyrýar.
Ýaş terjimeçiler, talyp gyzlar G.Hallyýewanyň hindi dilinden "Akyllyja towşan" , M.Nuryýewanyň koreý dilinden terjime eden "Hunpi hem Nolpi" atly ertekileri hem ýaş neslimiz üçin gowy sowgat bolupdyr.
"Dünýä edebiýaty" žurnalynyň işgärleriniň tagallasy bilen ýaş terjimeçiler mekdebiniň emele gelip başlandygyny aýratyn bellemek isleýärin. Žurnalda çap edilýän terjime eserleriň gitdigiçe kämilleşýändigini hem aýtmalydyrys.
Umuman, "Dünýä edebiýaty" žurnalynda dünýä edebiýatynyň altyn hazynasyna giren uly göwrümli eserlerden terjime-de, belli ýazyjylaryň durmuşyndaky gyzykly pursatlar hakyndaky ýazgylaram, edebi, medeni dünýä täzeliklerem okyjyny biparh goýmasa gerek. Ýöne bu žurnalyň has kämil çykmagy üçin ýokarda bellän kemçiliklerim, iň esasanam, syýasy basyşlar ortadan aýrylmalydyr.
Döwletmyrat Ýazgulyýew türkmenistanly garaşsyz žurnalist, synçy. Blogdaky pikirler we maglumatlar awtoryň özüne degişli.


c: text/html

text:
Owganystanyň Kabuldaky halkara aeroportuna edilen hüjümde dört «talyban» söweşijisi öldürildi.
17-nji iýulda aeroportuň golaýynda partlamalar, atyşyk sesleri eşidildi hem-de graždan ilat we harbylar tarapyndan ulanylýan binanyň ýokarsyna gara tüsse göterildi.
Owganystanyň Içeri işler ministrligi pitneçileriň aeroportuň gurluşyk gidýän böleginde ornaşyp, şol ýerden awtomat we granatamýot oklaryny atandyklaryny aýtdy.
Içeri işler ministrliginiň sözçüsi Sedik Sedikki dört «talyban» pitneçsiniň öldürilendigini, emma graždan adamlardan we polisiýadan pida bolanlaryň ýokdugyny aýtdy.
Bu hüjümiň jogapkärçiligini «Talyban» öz üstüne aldy.

robotstxt: allowed

filter: keep


text:
Belarusda okaýan türkmen talyplarynyň ýurtdaky gijeki klublaryň birinde gurnamakçy bolan bir şowhunly dabarasy sosial ulgamarynda dörän uly nägilelikden soň ýatyryldy.
Şu hepdäniň başynda “Wkontakte” sosial ulgamynda Belarusda bilim alýan türkmen talyplarynyň Türkmenistanyň Garaşsyzlyk baýramy mynasybetli 24-nji oktýabrda Witebsk şäheriniň gijeki klublarynyň birinde “Turkmen Party” atly ýörite şowhunly çäräni gurnaýandyklary baradaky bildiriş ýerleşdirildi.
Nägilelik
Şol bildirişde dabara “diňe türkmenistanly talyplaryň we rus gyzlarynyň goýberiljekdigi”, şeýle-de şagalaňyň “100% hezil geçjekdigi” wada berilýärdi. Bu bildirişiň mazmuny sosial ulgamlarda gahar-gazaby döretdi.
Bir tarapdan, milletçilikli şygarlar beýan edilen bolsa, beýleki tarapdan, adamlar ýygnanyp “Turkmen Party” şowhunynyň geçýän klubyna we oňa ýygnanan türkmenleriň üstüne hüjüm etmäge çagyrdylar.
Netije-de köp sanly nägilelikli teswirlerden we çagyryşlardan soň, bu bildirişiň ýerleşdirilen “Wkontakte” sahypasy ýapyldy.
Munuň yz ýany bilen türkmen talyplarynyň şagalaňy geçirmekçi bolan “Zebra” gijeki kluby hem “Turkmen Party” çäresiniň ýatyrylandygyny habar berdi.
“Zebra” gijeki klubunyň wekilleriniň Azatlyk Radiosyna beren maglumatyna görä, dabaranyň ýatyrylmagyna jemgyýetçiligiň nägileligi sebäp bolupdyr.
Berilýän maglumata görä, Belarusda 7 müňden gowrak türkmenistanly talyp bilim alýar.


text:
Türkiýedäki türkmenistanly zähmet migrantlarynyň uly bir bölegi şol ýurtda bikanun ýaşaýarlar. Şeýlelikde, olar agyr şertlerde ýaşaýarlar, emma muňa garamazdan olaryň aglabasy, dürli sebäplere görä Türkmenistana dolanmakçy däldigini aýdýarlar.
Türkmen hökümeti bolsa olaryň yzlaryna dolanmagyny isleýär, hökümet bu islegini her pursatda beýan edýär. Şeýle ýagdaýlara işi düşüp türkmen ilçihanasyna baran migrantlaryň aýratyn duş gelýändigi aýdylýar.
Emma käbir migrantlar soňky döwür Türkiýedäki migrantlary yzyna getirmek üçin degişli edaralaryň wekilleriniň olaryň Türkmenistandaky maşgalalaryna basyş edip başlandygyny aýdýarlar.
Şol basyşlaryň dürli görnüşleri bar. Kähalatlarda olaryň maşgala agzalaryna Türkiýede ýaşaýan garyndaşyňyzy yzyna getiriň diýýän bolsalar, kähalatlarda olar Türkiýedäki türkmenistanly migrantlaryň kontakt nomerlerini soraýarlar.
Hatda mekdebe gatnaýan çagalardan hem olaryň eje-kakasynyň Türkiýede ýaşap-ýaşamaýandygynyň soralýandygy barada habarlar gowuşýar.
Siz şeýle ýagdaýlara şaýat bolduňyzmy? Bu barada gören-eşidenleriňiz barada bize gürrüň beriň. Azatlyk Radiosy "Dünýä türkmenleri" gepleşiginiň nobatdaky sanynda şu tema barada gürrüň etmekçi.
Bu temada gepleşige gatnaşyp, öz tejribelerini ýa-da garaýyşlaryny halk köpçüligine ýetirmek isleýänler hat@azatradio.org elektronik hat salgylarynyň üsti bilen aragatnaşyga geçip bilerler. Teswirleriňizi bolsa aşakdaky foruma ýazyp bilersiňiz.


text:
Medisina boýunça Nobel baýragynyň şu ýylky eýeleri John O'Keefe hem-de norwegiýaly är-aýal May-Britt Moser we Edvard Moser boldy.
Şwesiýanyň Karolinska institutyndaky Nobel assemblýasynyň berýän maglumatynda üç alym beýniň “daş-töweregimizdäki giňişligiň kartasyny nädip döredýändigini we çylşyrymly daşky-gurşawda nädip öz ýolumyzy dolandyryp bilýändigimizi” düşündirmäge ýardam berdi diýilýär.
Her ýyl Medisina boýunça Nobel baýragyyň eýeleri ilkinji bolup yglan edilýär. Bu baýrak bilen birlikde ýeňijilere 1,1 million amerikan dollary möçberinde pul sylagy hem gowşurylýar.
Nobel baýragy 1895-nji ýylda şwesiýaly senagatçy Alfred Nobel tarapyndan esaslandyrylypdy.


text:
Fransiýanyň häkimiýetleri port şäheri Kaleniň (Calais) golaýyndaky migrant lagerini boşatmak işine başladylar.
24-nji oktýabrda 1200-den gowrak polisiýa işgäri gözgyny ýagdaýdaky lagerden 6500-den gowrak migranty çykardylar.
Polisiýa migrantlary Kale şäherindäki registrasion merkeze alyp bardylar.
Fransiýanyň sudy tarapyndan makullanan bu çäräniň bir hepdäniň dowamynda amala aşyrylmagyna garaşylýar.
Plana görä, lagerde ýerleşýän afrikaly, Ýakyn gündogarly we Merkezi aziýaly migrantlaryň ählisiniň Fransiýanyň bosgunlar lagerlerine ýerleşdirilip, baş pena almak üçin ýüz tutmagy göz önünde tutulýar.


text:
Hudaýa garşy gitmekde aýyplanan eýranly hukuk aktiwisti we žurnalist Şiwa Nazar-Ahari ýekşenbe güni, 500 müň dollar çemesi girew goýandan soň azat edildi. Onuň jezasy ölümdi.
Şeýle-de onuň Halk mujahetdinleri guramasy bilen ilteşiklilikde aýyplanandygy aýdylýar. Ahari bu aýyplamalary ret edýär.
Ol ilki Eýranyň 2009-njy ýylyň iýunynda bolan dawaly prezident saýlawlaryndan soň tutuldy. Soň ol dissident ruhany Aýatolla Nosseýin Ali Montazariniň ölüminden soň dörän protestler bilen bagly gaýtadan tussag edildi.
Kaleme.com atly oppozisiýa saýty Ahariniň 100 günden gowrak ýeke adamlyk kamerada saklanandygyny ýazýar.


text:
Türkmenistanyň Döwlet daşary ykdysady iş banky şu aşakdakylara karz berýär:
Döwlet kärhanalaryna:
- Dolandyryş serişdeleri doldurmak üçin
- Senagat maýa goýum taslamalaryny durmuşa geçirmek
- Ýokary tehnalogik enjamlary satyn almak
- Oba-hojalygy ösdürmek we beýleki maksatnamalar üçin
Karzlar hem milli, hem daşary ýurt pulunda berilýär.
Karzlar hem gysga möhletli, hem uzak möhletli häsiýete eýe bolup biler.
Hususy kärhanalary kiçi we orta telekeçiligi ösdürmek:
- Maýa goýum taslamalaryna, önümçiligi güýçli ösdürmek, senagaty, gurluşygy, ulag, aragatnaşyk, syýahat, saglygy goraýyş, oba-hojalyk, mümkinçilik bermek we ilata durmuş taýdan hyzmat etmek, şeýle hem býleki telekeçi işgärleri görnüşleri
- Dolandyryş serişdeleri doldurmak üçin
- Ownuk satuw söwda çägindäki işleri (haryt satyn alma, goşmaça satuw nokadyny açmak)
Döwlete degişli bolmadyk kärhanalaryň bölümleri:
- Önüm öndüriji işgärler üçin - ýyllyk 7,8%
- Abatlaýyş- gurluşyk işler üçin - ýyllyk 10%
- Hyzmat ediş çäkleri üçin- ýyllyk 10,12%
- Dolandyryş serişdeleri doldurmak
- Söwda çägindäki işler üçin (haryt satyn alma, goşmaça satuw nokadyny açmak) – ýyllyk 13,15%
Eýesiniň hasaplaşyk serişdeleri bank karzalyryny milli manatda şeýle hem daşary ýurt pulunda ygtyýaryna berip biler.
Karzlar hem, gysga möhletli, hem uzak möhletli häsiýete eýe bolup biler.
Bankdan karz almak üçin edara görnüşli taraplara gerekli resminamalar:
- Karz arzasy
- Telekeçi- meýilnamasy
- İň soňky hasabat wagtynyň balansy we öňki 3 ýylyň balansy
- Girdejiniň we ýitginiň hasaby
- Şertnamaň nusgasy, karz harytlary tassyklamaga hasap- fakturasy, ýerine ýetirýän işiňiz, wezipäňiz
- Esaslandyryjynyň dokumentleriniň nusgasy, edara görnüşli taraplaryň bellenendiginiň şahadatnamasy, we edaralaryň ýeketäk döwlet sanawyndan göçürme
- Nusgasy golly, möhurli kartoçkasy, tassyklanan nararius ýa-da ýokarda durujy guramalar
Karz bermegiň jikme-jik şertleri bilen Siz gös-göni bankda tanşyp we Türkmenistanyň daşary ykdysady döwlet bankynyň karz işgärlerinden hünärli maslahat alyp bilersiňiz.


text:
Aziýa oýunlaryna gabatlap, 500 günlük atly ýörişe çykan atlylary Daşoguzda garşylamak üçin geçirilýän dabaralar sebäpli, azyndan iki adamyň ölendigi barada maglumatlar gowuşýar.
Azatlyk Radiosynyň ýurduň demirgazyk welaýatyndaky çeşmeleriniň tassyklamagyna görä, geçen aýyň başynda, Balkandan gelýän atlylary garşylamak üçin, Gaplaňgyr goraghanasynyň golaýyndan geçýän “Altyn Asyr” kölüniň boýunda gurnalan dabarada, Akdepe etrabynyň ýaşaýjysy, 72 ýaşly Kakamyrat aga heläk bolupdyr.
Ýatladyp geçsek, gürrüňi gidýän çäreden bir gün öň welaýatyň býujet işgärleriniň, şol sanda mugallymlaryň we lukmanlaryň ençemesi – hiç hili amatlyklar göz öňünde tutulmadyk ýagdaýda – çygly we sowuk howada, gijäni çölüň içinde geçirmeli bolupdylar.
Kakamyrat aga bilen bir awtobusda çäräniň geçmeli ýerine baran ýolagçylaryň aýtmagyna görä, ozal hem hökümet derejesinde gurnalýan dabaralara ýygy-ýygydan gatnaşyp gelýän Kakamyrat aga ençeme sagada çeken ýolda özüni erbet duýup başlandygyny aýdyp, saglyk ýagdaýyndan şikaýat edipdir.
Wakanyň şaýatlary degişli jogapkär guramaçylaryň Kakamyrat aganyň üstüne “Derde ýaramasaň, deregiňe başga birini alyp gaýdardyk” diýip, gygyrandyklaryny, şeýle-de bir salymdan soň Kakamyrat aganyň ýokary gan basyşy sebäpli ýogalandygyny gürrüň berdiler.
Daşoguzda ýüz gün ýöremeli atlylary garşylamak boýunça geçirilen başga bir çäre sebäpli welaýatyň Saparmyrat Türkmenbaşy etrabynyň 49-njy mekdebiniň müdiri Akmyrat aganyň hem ýogalandygy barada, sebitdäki çeşmelerimiz maglumat berýärler.
Merhumyň ýakynlarynyň Azatlyk Radiosynyň habarçylaryna gürrüň bermegine görä, ozal hem ýokary gan basyşyndan we demgysmadan ejir çekýän Akmyrat aga dabarada uzakly gün aýak üstünde durup, soňra özünden gidipdir.
Mundan soň, Akmyrat agany Ruhybelent etrabyndaky hassahanalaryň birine ýerleşdiripdirler. Adynyň tutulmazlygyny soran hassahananyň işgärleriniň biri Akmyrat aganyň bir hepdeden soň, agyr ýagdaýda hossarlaryna gowşurylandygyny we onuň öýünde jan berendigini gürrüň berdi.
Ýokarky wakalar boýunça Daşogzuň degişli welaýat we etrap häkimliklerinden nähilidir bir kommentariýa almak synanyşyklary netije bermedi.
Galyberse-de, döwlet mediasynda Aşgabatda geçiriljek V Aziýa oýunlarynyň başlanmagyna 500 gün galmagy mynasybetli şu ýylyň 5-nji maýynda başlanan ýöriş bilen baglanyşykly uly şowhunly, saz dabaraly çäreler görkezilse-de, bu çärelere ençeme gün öňünden görülýän taýýarlyklar we boldy diýilýän pajygaly wakalar dogrusynda hiç hili maglumat berilmeýär.
Ýöriş 2017-nji ýylyň 17-nji sentýabrynda, Aziýa oýunlarynyň açyljak gününde tamamlanar.


text:
Türkmenistanyň BMG-däki hemişelik wekili Aksoltan Ataýewa 2-nji oktýabrda BMG-niň Baş Assambleýasynda Merkezi Aziýada klimat özgermesi boýunça ýöriteleşdirilen merkeziň döredilmegi baradaky teklip bilen çykyş etdi.
“Meniň pikirimçe, Merkezi Aziýa sebitindäki uly ekologiýa problemalaryny bilmeýän ýok diýerlik. Olar göni ýa-da gytaklaýyn tutuş sebitiň atmosferasyna, şol sanda ol ýerdäki adamlaryň ýaşaýyş, durmuş derejesine, käte bolsa döwletleriň arasyndaky gatnaşyklara ýaramaz täsir ýetirýär» diýip, Ataýewa BMG-niň ýyllyk çekişmesiniň dowamynda aýtdy.
Şeýle-de ol BMG-niň mandaty astynda dörediljek merkeziň sebitde bolup geçýän ekologiýa hadysalaryna obýektiw analiz berip, şol analiz esasynda Merkezi Aziýa döwletleriniň hökümetlerine degişli rekomendasiýalary hödürläp biljekdigini sözüne goşdy.
Ol Türkmenistanyň şeýle merkeziň döredilmegi we onuň işgärleriniň iň amatly ýagdaýlarda işläp bilmegi üçin öz territoriýasynda ähli şertleri döretmäge taýýardygyny aýtdy.
Owganystan we sebit
Türkmenistanyň BMG-däki wekili sebitde durnukly ösüşi üpjün etmek meselesinde goňşy Owganystanyň gatnaşygynyň wajyplygyna, bu ýurda şu günki gün syýasy, ahlak we hakyky duýarlykly ykdysady ýardam berilmeginiň aýratyn ähmiýete eýe bolup durýandygyna hem ünsi çekdi.
«Owganystandaky ýagdaýy kadalaşdyrmagyň diňe parahatçylykly, syýasy serişdeler arkaly, owgan halkyna wekilçilik edýän ähli jogapkär we konstruktiw güýçleriň gatnaşmagynda guralan giň, umumymilli dialog esasynda amala aşyrylyp biljegini wagt görkezdi» diýip, Ataýewa sözüni dowam etdirdi.
Ol Owganystandaky ýaraşyk prosesiniň netijeli, halkara ykdysady ýardamy, anyk sosial infrastrukturanyň döredilmegi, ynsanperwer kömegi bilen utgaşdyrylmalydygyny belledi.
Energiýa howpsuzlygy
Aksoltan Ataýewanyň pikirine görä, Owganystandaky durnuklylygyň we abadançylygyň möhüm faktorlarynyň biri hem bu ýurduň regional, halkara energiýa we transport proýektlerine birikdirilmegi bilen bagly.
Şu nukdaý nazardan, TOPH gaz geçiriji proýekti, Türkmenistandan Owganystana çekilmekçi bolýan demir ýol Owganystandaky ykdysady ösüşi üpjün etmegi, ol ýerde köp sanly iş ýerini döretmegi, daşardan maýa çekilmegi üçin amatly şertleriň emele gelmegini niýet edinýär.
Bu halkara proýektleriň inisiatory we gatnaşyjysy bolmak bilen bir hatarda, Türkmenistan ikitaraplaýyn gatnaşyklaryň çäginde hem Owganystana ykdysady we sosial maksatly desgalary gurmak, ýeňillikli bahadan elektrik energiýasyny ibermek, öz okuw jaýlarynda owgan kadrlaryny taýýarlamak işine kömek bermegini dowam etdirer diýip, Aksoltan Ataýewa sözüniň üstüni ýetirdi.
Şeýle-de türkmen wekili sebitde abadançylygy üpjün etmegiň möhüm faktorlarynyň biri hökmünde, dünýä bazarlaryna çykýan sebitara we kontinentara energiýa, transport koridorlarynyň döredilmegi meselesini ýatlatdy.
Ol Türkmenistanyň bu ugurdaky inisiatiwalarynyň BMG-niň Baş Assambleýasynda degişli rezolýusiýalaryň kabul edilmegi bilen biragyzdan goldaw tapandygyny aýdyp, olaryň durmuşa geçirilmegi üçin yzygiderli we netijeli ýardama bil baglaýandyklaryny sözüne goşdy.
Ýatladýarys, Türkmenistanyň prezidenti Gurbanguly Berdimuhamedow 25-nji sentýabrda BMG-niň Baş Assambleýasynyň özüş meselelerine bagyşlanan duşuşygynda çykyş edip, BMG-niň Baş Assambleýasynda 28-nji sentýabra planlaşdyrylan çykyşyny etmän, ýurduna dolanypdy.


text:
Şenbe we ýekşenbe günleri Müsürde prezidentlik saýlawlarynyň ikilenji tapgyry geçirilýär. Munuň özi 2011-nýi ýylyň fewralynda ýurduň ozalky diktator lideri Hosni Mubärek häkimiýetden çetleşdirilenden soň geçirilýän ilkinýi prezidentlik saýlawlarydyr.
Bu saýlawlarda “Musulman Doganlygy” partiýasyndan kandidat Mohammed Mürsi bilen ýurduň ozalky premýer-ministri Ahmed Şafik özara bäsleşýär.
Mohammed Mürsi ýurtda gurnalan geçen ýylky demonstrasiýalaryň maksatlaryny durmuşa geçirmek üçin ykdysady we syýasy reformalary amala aşyrmaklyga söz berdi. Hosni Mubäregiň döwründe premýer-ministr bolup işlän Ahmed Şafik bolsa özüniň esasy maksadynyň ýurdy ozalky durnuklylyk ýagdaýyna getirmekden ybaratdygyny aýdýar.
Müsürde onlarça ýyl dowam eden awtoritar režimiň birtaraplaýyn syýasaty we soňra-da bir ýyldan gowrak wagt bäri dowam edip gelýän syýasy dawalar netijesinde ýurduň ykdysadyýeti görnetin pese düşdi. Hut şoňa görä-de, müsürlileriň köpüsi ykdysadyýeti dikeltmekligi gaýragoýulmasyz mesele hasaplaýarlar.
Syýasy dartgynlylyk güýçlendi
Bu saýlawlaryň öňýany, geçen hepde Müsüriň Ýokary Konstitusion sudy geçenki parlament saýlawlarynyň kanuna laýyk geçmänligine salgylanyp, parlamentiň aşaky palatasyny dargatmak barada karar çykardy. Bu karara parlamentde agdyklyk edýän “Musulman Doganlygy” partiýasy uly nägilelik bilen reaksiýa bildirdi.
Ýurduň häkimiýetleri syýasy dartgynlylygyň artan häzirki şertlerinde geçirilýän prezidentlik saýlawlarynda howpsuzlygy üpjün etmek maksady bilen ýurduň ilatly punktlaryna 150 müň töweregi esgeri ýerleşdirdi.
Hosni Mubäregiň ýurdy dolandyran ýyllarynda gadagançylyk astynda bolan “Musulman Doganlygy” partiýasy ýurduň Ýokary Konstitusion sudunyň parlamenti dargatmak baradaky kararyny “ähli demokratik prosessine garşy gurnalan dildüwşük” diýip atlandyrdy.
Geçen ýylyň ahyrynda geçirilen parlament saýlawlarynda “Musulman Doganlygy” partiýasynyň wekilleri parlamentdäki orunlaryň tas ýarsyna golaýyna eýe bolupdylar.
Maý aýynda geçirilen prezidentlik saýlawlarynyň birinýi tapgyrynda bolsa bu partiýadan dalaşgär Muhammed Mürsi saýlawçylaryň sesleriniň 25 prosentine golaýyna, Ahmed Şafik hem sesleriň 24 prosentine golaýyna eýe bolupdy.
Müsüriň häzirki wagtlaýyn harby hökümeti häzirki prezidentlik saýlawlarynyň netijesinde ýurduň resmi prezidenti saýlanandan soň, şu aýyň ahyryna çenli öz ygtyýarlyklaryny täze saýlanan prezidente tabşyrmaklyga söz berdi.


text:
Gürjüstanda syýasy häkimýetiň taryhy we parahatçylykly çalşygy bolup geçýän häzirki döwürde öňki hökümetde eýelän wezipelerinden çekilen käbir resmiler ýagdaýyň nähili tamamlanjagyna garaşyp oturmak islemeýäne meňzeýär.
Gürjüstanda 1-nji oktýabrda geçirilen saýlawlarda "Gürji arzuwy" koalisiýasynyň lideri, milliarder Bidzina Iwanişwili ýeňiş gazanandan soň, prezident Mihail Saakaşwiliniň "Birleşen milli hereket” partiýasynyň we hökümetiniň öňki resmileriniň, täze hökümetiň olardan öç almagyndan heder edip, ýurdy terk edýänleriniň sany barha artýar.
Saýlawyň netijeleri yglan edilenden bäri häkimiýet başyndaka ýitirim bolanlaryň arasynda adalat ministri Zurab Adeişwili, goranmak ministri Dmitriý Şaşkin we ýakynda ýaýradylan türme gynamalary baradaky ýazgynyň yz ýany bilen wezipesinden çekilen içeri işler ministri Baço Ahalaýa dagylar bar.
Şeýle hem ýitirim bolanlaryň arasynda Baço Ahalaýanyň erkek dogany, öňki goranmak ministriniň orunbasary Data Ahalaýa, türme gynamalary baradaky galmagalyň yz ýany bilen wezipesinden çekilen öňki düzedişler we kanuny ýardam ministri Hatuna Kalmahelidze we Gürjüstanyň ählumumy demir ýol ulgamynyň müdiri general Irakli Ezugbaia dagylar hem bar.
"Birleşen milli hereketiň" öňki deputaty Giwi Targamadzeniň, şeýle-de milli parlamentiň düzümindäki Goranmak we milli howpsuzlyk kommitetiniň öňki başlygynyň hem şu aýyň başynda Gürjüstany terk edendigi habar berilýär.
Azatlyk Radiosynyň gürji gullugynyň habarçylaryna, agzalýan dolandyryjylaryň edaralaryndan berlen maglumata görä, olar resmi dynç alşa çykypdyrlar. Emma olaryň nirededigi ýa-da haçan işe dolanjakdyklary barada hiç hili maglumat alyp bolmady.
Goranmak ministrliginiň sözçüsi Nino Potržebskaýa Şaşkiniň iş sapary bilen Amerikanyň Birleşen Ştatlaryna gidendigini, ýöne häzir onuň nirededigi ýa-da haçan yzyna dolanjakdygy barada hiç zat bilmeýändigini aýtdy. Ne Saakaşwili, ne-de häzirki premýer-ministr Wano Merabişwili şu wagta çenli ýitirim bolan dolandyryjylar barada dil ýardylar.
Derňewiň geçirilmegine çagyryş edilýär
Häzirki hökümetiň, täze hökümet häkimiýet başyna geçýänçä öz işini dowam etdirjekdigini aýtmagyna garamazdan, ministrleriň ählisi saýlawlaryň yz ýany bilen wezipelerinden çekildiler.
Hökümet çalşygynyň kadaly ýagdaýda amala aşyrylmagy üçin iki tarapyň hem alyp barýan tagallalaryna garamazdan, "Gürji arzuwy" koalisiýasynyň liderleri Sakaşwiliniň hökümetiniň düzümindäki, atlary halk köpçüligine aýan edilmändigi aýdylýan, käbir adamlar barada derňew geçirilmegine çagyrdylar.
Tbiliside ýerleşýän "Ilki bilen ynsan hukuklary" atly hökümete degişli bolmadyk guramanyň aklawçysy Lia Mukhaşawria diňe ýurdy terk etmegiň bikanun zat däldigini, myş-myşlaryň tolkunyna garamazdan, ýitirim bolan dolandyryjylar barada islendik derňewiň takyk aýyplamalara esaslanmagynyň zerurdygyny aýdýar.
Ol: "Derňewler başladylmaly. Eger şol derňewler takyk faktlara esaslanýan bolsa, onda şol faktlar haýsy adamlaryň bu işe dahyllydygyny anyklaşdyrar. Eger derňewler diňe bir şahsyň, ýagny ýokary derejeli dolandyryjynyň garşysyna bolsa, onuň amala aşyrylmagy üçin, elbetde, ol adam wezipesinden boşadylmaly. Şu wagt bizde näme bar, diňe kanuny proseduralara esas bolup bilmeýän myş-myşlar bar" diýdi.
Hökümetiň üç şahasyndan ýüzlerçe ýokary derejeli dolandyryjylar wezipelerinden boşadylandan soň, Saakaşwili 15-nji oktýabrda, olaryň 1 ýyla çenli öz diplomatik pasportlaryny saklamagyna rugsat berýän permana gol goýdy.
Şol perman parlamentiň deputatlaryny, Ýokary suduň we Konstitusion suduň agzalaryny, premýer-ministri we hökümetiň ministrlerini, milli bankyň başlygyny, Tbilisiniň häkimini, prezident apparatynyň, hökümetiň we kanun çykaryjy organlaryň ýokary derejeli resmilerini öz içine alýar.
Ondan başga-da, şol permana görä, Saakaşwili we onuň aýaly ömürleriniň ahyryna çenli diplomatik pasportlaryndan peýdalanyp bilerler.


text:
Orsýetiň premýer-ministri Wladimir Putin energiýa meseleleri bilen bagly bir günlik sapar bilen Türkiýä bardy.
Bu saparyň barşynda Wladimir Putin Türkiýäniň premýer-ministri Rejep Taýip Ärdogan bilen energiýa meselesi bilen bagly bir näçe ylalaşyga gol çeker diýlip garaşylýar.
Şol ylalaşyklaryň çäginde Gara deňziň Türkiýäniň territorial suwlaryna degişli bolan böleginde Günorta Akym proýektine zerur bolan gazgeçirijisini çekmäge Türkiýa Orsýete rugsat berer diýlip garaşylýar.
Günorta Akym proýekti Orsýetiň gazyny Ukrainadan daşary Ýewropa akdyrmagyny öz içine alýar.


text:
Pakistanyň häkimiýetleri ýolagçy awtobusy bilen nebit daşaýan maşynyň çakyşmagy we başga bir awtobusyň agdarylmgy netijesinde azyndan 65 adamyň ölendigini aýdýarlar.
Polisiýa awtobus çakyşygynda 59 adamyň ölendigini aýdýar. Bu hadysa port şäheri Karaçiniň golaýynda boldy.
Polis resmisi Rao Muhammad Anwaar 11-nji ýanwarda nebit daşaýan maşyna gelip uran awtobusyň içiniň we üstüniň ýolagçydan doly bolandygyny aýdýar.
Ilki çykan habarlarda nebit daşaýan maşynyň ýoluň ters tarapyndan, ýolagçy awtobusynyň pete-pet öňünden gelendigi aýdyldy.
Çakyşanlaryndan soň, maşynlaryň ikisem ot alýar. Resmiler pidalaryň köpüsiniň jesediniň doly ýanandygyny aýdýarlar.
Bu hadysadan biraz soň, Bulujystan welaýatynda hem bir ýolagçy awtobusy agdaryldy we onda 6 adam öldi, bir topar adam bolsa ýaralandy.
Karaçide noýabr aýynda bolan awtobus çakyşygynda 58 adam ölüpdi.


text:
Türkmenistanyň Halkara gatnaşyklary institutynda ýewropaly professorlar ýörite seminar geçirdiler diýen habar, 18-nji oktýabrda Türkmenistan.ru internet gazetinde çap edildi.
Bu halkara jenaýat kanunynyň esasy prinsiplerine bagyşlanan iki günlik seminara Türkmenistanyň Halkara gatnaşyklary institutynyň we Magtymguly adyndaky Türkmen döwlet uniwesitetiniň mugallimlary hem studentleri gatnaşypdyr.
Bu seminary Londonyň Metropoliten Uniwersitetiniň professory Dauw Korf, Bremen Uniwersitetiniň professorlary Rolf Knipper hem Lado Çanturýa dagylar alyp barypdyr.
Myhmanlaryň “Halkara kanunyň ösdürilmeginiň esasy ugurlary” atly halkara konferensiýa gatnaşmak üçin Aşgabada gelendikleri maglumat berilýär.
Türkmenistanyň Halkara gatnaşyklary institutynda geçirilen bu seminaryň jemleri jemlenip, bu ýokary okuw jaýy bilen Londonyň Metropoliten Uniwersitetiniň arasynda bolup biljek hyzmatdaşlyk meselesine hem garalandygy habar berilýär.


text:
20-nji fewralda Abadan şäheriniň stadionynda Aşgabadyň “Altyn asyr” we Ermenistanyň “Gandzasar” komandalarynyň oýny bilen başlanan Türkmenistanyň Prezidentiniň kubogy ugrundaky halkara futbol ýaryşy dowam edýär.
17-nji gezek geçirilýän bu ýaryşa Ermenistanyň, Eýranyň, Orsýetiň, Täjigistanyň we Türkmenistanyň milli çempionatlarynyň klublary gatnaşýar.
Abadan şäherinde badalga berlen bu ýaryşyň açylyş dabarasy 21-nji fewralda Aşgabadyň Olimpiýa stadionynda geçirildi. Açylyş dabarasynyň öň ýanynda Marynyň “Merw” komandasy bilen Orsýetiň ikinji diwizionynda çykyş edýän, Çerepowes şäheriniň “Şeksna” komandalary duşuşdy.
Orsýediň käbir Web saýtlary bu duşuşykda futbol janköýerleriniň 35 müňüsiniň tomaşa edendigi barada habar berdiler. Hususan-da, Orsýetiň futbol portaly onedivision.ru
saýtynda muňa aýratyn ähmiýet berlipdir.
Öz şäherinde stadiony doldurup bilmeýän “Şeksnanyň” türkmenistanlylarda uly gyzyklanma döretmegine bu saýtyň okyjylaryny geň galdyryrandygy olaryň bu maglumat barada goýan kommentariýalaryndan göz ýetirse bolýar.Türkmen janköýerleri düýbünden tapawutly
30 müň tomaşaça niýetlenen Aşgabadyň Olimpiýa stadionynyň tribunalarynda, dogrudanam, şol gün boş ýer azdy. Emma futbol duşuşygyna hem-de ýaryşyň açylyş dabarasyna tomaşa etmäge gelen adamlar daşary ýurt futbol janköýerlerinden düýbünden tapawutlanýardylar. Olaryň arasynda orta mekdepleriň uly klaslarynyň okuwçylarynyň köpdi. Hatda kiçi klaslaryň okuwçylary hem bardy.
Tribunalarda eli baýdakly, şarly oturdulan çagalara olaryň mugallymlary gözegçilik edýärdiler. Bu çagalara jogap bermeli zenan mugallymlar futbol meýdança seretmän, tribunalardaky oturan okuwçylaryna ýüzleri aladaly seredip, olardan öz ýerinden galman oturmaklaryny talap edýärdiler. Okuwçylarynyň käbirlerini gözläp ýören mugallyma hem duşmak seýrek ýagdaý däldi.
Käbir mugallymlar ellerinde baýdaklary bolan okuwçylara haçan baýdaklaryny galgatmalydygy barada görkezme berýärdiler. Beýleki okuwçylar hem boş oturanokdylar. Olar gerek ýerinde gygyrmalydylar, şowhun döretmelidiler. Tribunalarda üşäp oturan okuwçylar mugallymlarynyň bu tabşyrygyny uly höwes bilen ýerine ýetirýärdiler.
Mekdepden aç gaýdan okuwçylar futbol duşuşygynyň öň ýanynda hem-de ondan soň Olimpiýa stadionynyň golaýyndaky “Parahat” mikroraýonynyň bazaryndaky köp-sanly fast fudlara hem ýöriş etdiler. Fast fudda iýer ýaly zat satyn almaga mümkinçiligi bolmadyklar azyk dükanlaryndan arzan bulkalardyr kökeleri ýa-da iň bolmanda buhanka çöregini satyn aldylar.
Şeýle kartinany Olimpiýa stadionynda islendik bir köpçülikleýin çäre geçirilende synlamak bolýar. Stadionyň golaýyndaky gazet-žurnallaryň satylýan kiosklarynda hem bu çärä gatnaşan okuwçylaryň yzy bar. Stadionyň tribunalarynyň oturgyçlary hapa bolansoň, olar kiosklarda geçmedik köne gazetleri hem satyn alypdyrlar.
Stadionyň bu aýratynlygyndan habary bolmadyk bu çärä tomaşa etmäge gelen käbir uly ýaşly tomaşaçylar okuwçylardan gazetiň bir bölejigi bilen paýlaşmaklaryny haýyş edýärdiler. Stadiona gelen tomaşaçylaryň arasynda käbir döwlet-edara kärhanalarynyň işgärleri hem bar. Emma olaryň arasynda erkek adamlaryň sany az.
Futbol erkek adamlaryň uly höwes bilen tomaşa edýän oýny. Zenanlaryň futbola bolan biparhlygy barada ençeme anekdotlaram bar. Ýöne, muňa garamazdan, bu duşuşyga tomaşa edýänleriň arasynda kämillik ýaşyna ýeten erkek adamlar azdy. Elbetde, gürrüň bärde stadionda howpsuzlygy üpjün etmeli howpsuzlyk gulluklarynyň köp sanly işgärleri barada gidenok.
19-njy fewralda baýdak baýramyna bagyşlanyp geçen çäre bilen deňeşdireniňde howpsuzlyk gulluklarynyň işi bu gezek biraz ýeňilleşene meňzeýär. Stadiona girlende barlag edilenok. Metal detektorlar hem goýulmandyr.
Türkmenistanyň prezidentiniň kubogy ugrundaky halkara ýaryşy 28-nji fewralda sagat 17.00-da Aşgabadyň Olimpiýa stadionynda final oýny bilen tamamlanar.Myrat Gurbanow Azatlyk Radiosynyň Aşgabatdaky habarçysy.


text:
30-njy maýda Aşgabatda geçirilen GDA guramasynyň hökümet baştutanlarynyň duşuşygynyň çäginde birnäçe ikitaraplaýyn gepleşikler hem geçirildi. Şeýle gepleşikleriň biri Türkmenistanyň prezidenti Gurbanguly Berdimuhamedow bilen Orsýetiň premýer-ministri Dmitriý Medwedewiň arasynda boldy. Taraplar ýurtlaryň aragatnaşyklarynyň ösýänligini aýtdylar.
Türkmenistanyň we Orsýetiň hökümet baştutanlary 30-nji maýda Aşgabatda geçiren ikitaraplaýyn duşuşyklarynda ýurtlaryň özara gatnaşyklarynyň batly ösýänligini nygtadylar. Olaryň bellemegine görä, ösüş ilkinji nobatda ykdysady hyzmatdaşlyga degişli.
Türkmenistanyň hökümet we döwlet batutany Berdimuhamedow bu ösüşiň ýylyň birinji çärýegine degişli statistiki sanlar bilen tassyklanýanlygyny belledi.
Resmi maglumatlara görä, Türkmenistanyň üç aýa degişli haryt dolanyşygynyň umumy mukdarynda Orsýet 3-nji orny eýeläpdir we iki ýurduň arasyndaky haryt dolanyşygynyň möçberi 1 milliard 235 milliondan aşypdyr.
2011-nji ýylda ýurtlaryň haryt dolanyşygy 4.3 milliard dollardan ybarat bolupdy. Emma 2009-njy ýylda ýurtlaryň özara haryt dolanyşygynyň derejesi mundan has ýokary bolup, 5.5 milliard dollardan aşypdy.
Şol bir wagtda-da ýurtlaryň ykdysady hyzmatdaşlygynyň batlanýanlygyny we haryt dolanyşygynyň ösýänligini Orsýetiň hökümet baştutany Dmitriý Medwedew hem belledi.
Gaz söwdasy
Aşgabatdaky gepleşiklerde energiýa meselesi hem maslahat edildi. Resmi maglumatlarda energiýa serişdeleriniň eksportynyň howpsuzlygy meselesiniň gozgalanlygy habar berildi.
Gaz söwdasy Türkmenistan bilen Orsýetiň arasyndaky ykdysady gatnaşyklaryň esasy ugurlarynyň biridir. Ýurtlaryň arasynda gaz söwdasy boýunça 2003-nji ýylda baglaşylan 25 ýyllyk ylalaşyk bar. Muňa garamazdan, 2010-njy ýyldan bäri Orsýetiň Türkmenistandan satyn alýan gazynyň möçberi çürt-kesik azaldy. Käbir maglumatlarda ýylda 10 milliard kubometr möçberdäki sanlar agzalýar we 2008-nji ýylyň görkezijileri bilen deňeşdirilende munuň çak bilen 4 esse azdygy aýdylýar.
Resmi maglumatlara görä, Türkmenistanda Orsýetiň maýa goýumlarynyň gatnaşmagynda 180-den gowrak kärhana hasaba alnyp, ýüzden gowrak inwestision proýekt amala aşyrylýar.
Orsýetiň “Itera” we “Zarubežneft” kompaniýalary Türkmenistanyň Hazar deňzindäki gaz ýataklarynda özleşdiriş işlerini alyp barýarlar.
“Uzaga çeken mesele”
Şol bir wagtda-da Aşgabatdaky duşuşykda hökümet baştutanlary Türkmenistan bilen Orsýetiň arasyndaky gatnaşyklaryň köptaraplaýyn häsiýetde ösýänligini bellediler.
Türkmenistan bilen Orsýetiň arasyndaky gatnaşyklaryň soňky döwürde aktiwleşenligini regional bilermenler hem belleýärler. Moskwadaky GDA Institutynyň analitigi Andreý Grozin Orsýetde häkimiýet çalşansoň Kremliň syýasatynyň Türkmenistan üçin has aýdyň görünýän bolmagynyň mümkindigini çak edýär we Aşgabat bilen Moskwanyň arasyndaky dialogyň aktiwleşmeginiň şunuň bilen bagly bolmagynyň mümkindigini aýdýar.
Groziniň pikiriçe, ýurtlar üçin özara bähbitli esasy mesele gaz söwdasyna bagly bolup galýar. Orsýet Türkmenistandan satyn alýan gazynyň möçberini artdyrmak, emma bahasyny azaltmak isleýär. Türkmenistan bolsa öz gazyny Orsýetiň üstünden geçýän gazgeçirijiler arkaly halkara bazarlaryna çykarmak mümkinçiligine eýe bolmak isleýär diýip, bilermen belleýär.
Grozin Berdimuhamedow bilen Medwedewiň Aşgabatdaky duşuşygy “petige direlip, uzaga çeken gaz ugrundan gepleşiklere itergi bermegi göz öňünde tutan bolmagy mümkin” diýip belledi.
GDA döwletleriniň indiki ýokary derejeli duşuşygy şu ýylyň sentýabr aýynda Ukrainanyň Ýalta şäherinde döwlet baştutanlary derejesinde geçiriler.
2012-nji ýylda Türkmenistan GDA guramasyna baştutanlyk edýär. Ýylyň dowamynda GDA guramasynyň çäginde dürli derejelerde jemi 31 çäräniň geçirilmeginiň göz öňünde tutulýanlygy we olaryň 10-a golaýyny Türkmenistanda geçiriljekdigi habar berilýär.


text:
Tunisde oppozision syýasatçynyň öldürilmeginiň yzýany yslamçylaryň ýolbaşçylygyndaky hökümete garşy başlanan köpçülikleýin çykyşlar barha güýçlenýär. Tunisiň iň uly profsoýuzy Tunisde Muhammad Brahminiň atylyp öldürilmegine garşy protest hökmünde anna güni umumymilli iş taşlaýyşy geçirmäge çagyrdy.
Muhammet Brahminiň janyna kast edilmegi penşenbe güni agşam Tunisde Içeri işler ministrligiň öňünde we Brahmini doglan şäheri bolan Sidi Bouzidde müňlerçe adamyň proteste jemlenmegine sebäp boldy.
Protestçiler häkimiýet başyndaky “Ennahda” partiýasynyň edara jaýyny oda berdiler. Polisiýa demonstrasiýany dargatmak üçin gözi ýaşardýan gazy ulandy. Brahmi yslamçylaryň ýolbaşçylygyndaky hökümetiň açyk tankytçysydy.
ABŞ we BMG-niň adam hukuklary boýunça ýolbaşçysy Nawi Pillaý Brahminiň janyna kast edilmegini ýazgardy we jikme-jik derňew geçirilmegine çagyryş etdi.
Brahminiň öldürilmegi ýurtda şu ýylyň başyndan bäri oppozisiýa wekiline garşy edilen ikinjini kast edişlik boldy.


text:
Öňümizdäki günlerde türkmen prezidenti Gurbanguly Berdimuhamedowyň Mary welaýatyna sapar etmegine garaşylýar, diýip ýerli çeşmeler habar berýärler. Maglumata görä, prezidentiň welaýata etjek bu saparynyň dowamynda mekdep, çagalar bagy ýaly birnäçe desgalaryň açylyş dabarasy bolar.
Mary welaýatyndan gelip gowuşýan maglumatlarda bu açylyş dabaralaryna taýýarlyk çäreleriniň birnäçe hepde öňünden başlanandygy, oňa mekdep okuwçylarynyň, hünärment mekdepleriniň we ýokary okuw jaýynyň talyplarynyň, käbir döwlet-edara kärhanalarynyň işgärleriniň gatnaşdyrylýandygy aýdylýar.
Bu barada jikme-jik almak üçin Azatlyk Radiosyndan Sahra Ghulam Nabi ýakynda Mary welaýatyna sapa edip gelen radionuň Türkmenistandaky habarçysy Soltan Açylowa bilen söhbetdeş boldy. Söhbetdeşligi aşakdaky düwmä basyp diňläp bilersiňiz.


text:
Paralimpiada gözegçilik edýän halkara gurama Braziliýada geçjek oýunlara gatnaşmakçy bolýan rus toparynyň ähli türgenlerini Olimpiadadan doly çetleşdirdi.
Paralimpiýa boýunça Halkara Komitet 7-nji awgustda ýaýradan beýanatynda rus hökümetiniň türgenleriň gadagan edilen kuwwatlandyryjylary ulanmagynda eliniň bolandygyny aýdyp, munuň bilen kuwwatlandyryjylary ulanmaýan sportsmenlere “görlüp-eşidilmedik derejedäki hüjümiň edilendigini” aýtdy.
Russiýanyň Daşary işler ministrliginiň metbugat wekili Mariýa Zaharowa bu karar sebäpli ýaryşlardan çetleşdirilen türgenleriň adam hukuklarynyň bozulandygyny aýtdy.
“Russiýanyň tutuş toparyny Paralimpiadadan çetleşdirmek zalym we adamçylykdan çykýan bir karar. Bu häzirki zaman dünýäsiniň özeni bolan iň beýik adamçylyk standartlarynyý depelenmegi boldy” diýip, Zaharowa özüniň Facebook hasabynda ýazýar.
Russiýanyň adam hukuklary boýunça aktiwisti Lýudmila Alekseýewa munuň “gynandyryjy, nähak we zalym” bir karar bolandygyny aýtdy.
Sport boýunça aklawçy Artýom Patsew 7-18-nji sentýabr aralygynda geçiriljek Paralimpiada oýunlary boýunça gelnen netijäniň üstünden şikaýat edip bolýandygyny aýdýar.
Gadaganlyk Paralimpiada gatnaşmakçy bolan 270 töweregi rus türgenine täsir etdi.
Paralimpiýa boýunça Halkara Komitetiň prezidenti Filip Krawen rus paralimpiadaçylarynyň bozulan bir sistemanyň bölegi bolandygyny aýdyp, kuwwatlandyryjylary ulanmaýan sportsmenlere özüniň goldawyny bildirdi.
Komitetiň bu baradaky karary Halkara Olimpiýa Komitetiniň gelen netijesinden düýpgöter tapawutlanýar. Olimpiýa Komiteti bu ädimden el çekip, belli-belli sport federasiýalaryna gadagançylyk girizdi.
Dopinge garşy bütindünýä agentligi WADA orsýetli türgenleriň dowamly doping ulanýandygy baradaky hasabatyny ýaýradyp, onda orsýetli türgenleriň gadagan edilen dermanlary döwletiň goldamagy bilen yzygiderli ulanýandygyny nygtaýar. Dokumentde 35 sany rus paralimpiadaçysynyň atlary agzalýar.


text:
Pekinde iPhone 6s göçürimi sebäpli gadagan etdiler
Dünýäde Apple meşhur smartfonlarynyň satuwlarynda öňe geçmek üçin, gör nämeleri etmeýärler.
Pekin hökümiýeti Apple şereketiniň iPhone 6 we iPhone 6 Plus smartfonlarynyň satuwlaryny gadagan etdi.
Munuň ýaly, geň galdyryjy gadagan edilmäniň sebäbi, tassyklanylmadyk fakt, Apple şereketiniň iki sany nusgasy hamala Burley hytaý şereketiniň nusgalarynyň göçürmesi diýlip çaklanylar diýip «Engadget» neşirýaty habar berýär.
Barlag wagtynda, Pekiniň intellektual özbaşdaklygyny goraýan býurosy barlagy esasynda, Apple şereketi bikanun 100C smartfonynyň dizaýnyny ogurlapdyr.
Bilermenleriň pikri boýunça, iki smartfon nusgalarynyň arasynda tapawut gaty uly däl, adaty satyn alyjy olary çalşyp hem satyn alyp biler.
Munuň ýaly fakty ýüze çykarylandan soňra, ýerli häkimýet Pekinde iPhone 6 we iPhone 6 Plus telefonlaryny satmaklygy gadagan etdiler.
Şeýle-de, Apple şereketiniň bu çözgüde arz edip suda berendigi hem bellidir.


text:
Siriýanyň oppozisiýasy hökümede degişli güýçleri Damaskyň şäherýaka etraplarynda amala aşyrylan hüjümlerde himiki ýaraglary ulanmakda aýyplaýar. Agzalýan bu territoriýalarda esasan hem siriýaly söweşijiler agdyklyk edýärler. Hökümet bu aýyplamalary ret edýär.
Siriýanyň döwlet eýeçiligindäki telewideniýesiniň berýän maglumatynda, çarşenbe güni ir bilen amala aşyrylan hüjümlerde hökümet güýçleriniň zäherli gazly raketalary uçurandygy baradaky habarlarda “hiç hili esasyň ýokdygy” bellenýär.
Merkezi Londonda ýerleşýän Siriýanyň Adam hukuklaryna gözegçilik edýän obserwatoriýa atly guramasy himiki ýaraglaryň partlamagy netijesinde onlarça adamyň ölendigini habar berýär.
Şeýle-de, agzalýan obserwatoriýa himiki ýaraglar barada derňewleri geçirmek üçin ýekşenbe güni Damaska baran BMG-niň wekillerine bu ýagdaýy derňemäge çagyryş etdi.
Siriýanyň oppozisiýasynyň ýerli gurama geňeşiniň aýtmagyna görä, hüjümlerde ýüzlerçe adam ölüpdir.
Siriýanyň döwlet telewideniýesiniň berýän maglumatynda bolsa, “oppozisiýanyň bu aýyplamalary BMG-niň gözegçileriniň alyp barýan missiýasyndan ünsüni sowmak üçin edilendir” diýilýär.
Siriýanyň dolandyryjylary we söweşijiler eýýäm 30 aýa golaý wagt bäri dowam edýän raýat urşy döwründe bir-birini himiki ýaraglary ulanmakda aýyplaýarlar.


text:
Şu gün Aşgabadyň «Köpetdag» stadionynda gyzykly futbol duşuşygy geçirildi. Nobatdaky dünýä we Aziýa çempionatlarynyň saýlama tapgyrynyň çäginde geçirilen duşuşykda Türkmenistayň futbol ýygyndysy Omanyň ýygyndysyny kabul etdi.
Mälim bolşy ýaly, bu ýygyndylar «D» toparçada ikinji gezek duşuşydylar. Birinji duşuşyk sentýabr aýynda Omanda bolupdy. Şonda ýer eýeleri 3:1 hasabynda türkmen futbolçylaryndan üstün çykdy.
Bu günki duşuşykda ýeňiş iki topar üçin hem zerur. Şu gün Guamda geçirilen duşuşykda Eýranyň ýygyndysynyň uly hasap bilen ýeňiş gazanmagy omanly futbolçylaryň jogapkärçiligi artdyrdy. Çünki şu duşuşyklara çenli 11 utuk toplan eýranly we omanly futbolçylar toparçanyň liderleridi. Ildeşlerimiz bolsa üçünji orun ugrunda Guamyň ýygyndysy bilen bäsleşýärdi.
Garaz, ýeňiş iki tarap üçin hem juda zerur. Şonuň üçin hem duşuşyk bada-bat dartgynly ýagdaýda başlady. Eýýäm ilkinji minutda omanly futbolçylar Türkmenistanyň ýygyndysynyň derwezesinde howply pursaty döretdiler. Hatda olar pökgini burçdan oýna girizmäge-de hukuk aldylar. Ýöne ildeşlerimiziň dürs goranmagy bilen howp sowuldy. Ilkinji 10 minutdan soň özüni dürsän türkmen futbolçylary howply hüjümlere geçip başladylar. Derwezä gönükdirilen pökgüleriň birnäçesi bolsa sowa geçdi. Şol sanda iki tarapdan düzgün bozmalara hem ýol berildi. Hytaýly emin Ma Ning diňe birinji ýarymda 4 sany sary karty görkezmeli boldy. Şol sanda olaryň ikisi ildeşlerimize — 16-njy minutda Süleýman Muhadowa we 20-nji minutda Ruslan Mingazowa görkezildi. Myhmanlardan bolsa Abdul Sallam Al Mukhaini we Eid Mohammed Eid Al-Farsi emin tarapyndan sary kart bilen «sylaglanyldy».
Türkmen janköýerlerini garaşdyran pursat ahyry gelip ýetdi. 40-njy minutda ildeşlerimiz jerime urgusyny ýerine ýetirmäge hukuk gazandylar. Derwezäniň edil gabat garşysynda dörän bu pursatdan tejribeli ýarym goragçymyz Artur Geworkýan dürs peýdalanyp, Türkmenistanyň ýygyndysyny 1:0 hasabynda öňe çykardy. Şu ýerde duşuşygyň beýanyndan daşlaşýan hem bolsak, bir maglumaty dykgatyňyza ýetirmegi makul bildik. Mälim bolşy ýaly, häzir Özbegistanyň «Nasaf» futbol toparynda çykyş edýän Artur Geworkýan ýakynda topary bilen ýurduň Kubogyna mynasyp bolupdy. Şol duşuşygyň ýeňiş goluny hem Artur edil şeýle pursatda, derwezäniň gabat-garşysyndaky jerime urgusyndan dürs peýdalanyp geçiripdi. A.Geworkýan jerime urgularynyň ussadydygyny milli ýygyndymyzda ýene bir ýola subut etdi.
Duşuşygyň birinji ýarymy 1:0 hasabynda ildeşlerimiziň peýdasyna tamamlandy. Ikinji ýarym bolsa turuwbaşdan çekeleşikli başlady. Ildeşlerimiz Omanyň ýygyndysynyň güýçli hüjümlerine yzygider sezewar boldular, ýöne kyn bolsa-da, dürs goranmagy başardylar. Düzgün bozmalar bolsa dowam edýärdi. 51-nji minutda Serdar Annaorazowa hem sary kart görkezildi. Ýöne 65-nji minutda myhmanlardan Saad Suhail Obaid Bait Al Nahar hem gödek hereketi üçin sary kart gördi. Şondan iki minut soňra ýene-de ildeşlerimiz üçin mümkinçilik döredi. Ahmet Ataýewiň ussatlyk bilen jerime meýdançasynyň merkezine geçiren pökgüsini saklaman, derwezä gönükdiren Süleýman Muhadow hasaby 2:0-a ýetirdi. Ýöne şondan 3 minut soňra myhmanlar bir jogap pökgüsini geçirip, hasaby 2:1-e çenli ýygyrdy. Duşuşygyň galan 20 minudynda ildeşlerimiz, esasan, goraga üns berdiler. Myhmanlar bolsa yzly-yzyna hüjümleri geçirdi. Ýöne hüjümleriň hiç biri hem türkmen futbolçylarynyň berk goragyny böwsüp bilmedi.
Şeýlelikde, Türkmenistanyň futbol boýunça milli ýygyndysy möhüm ýeňşi gazandylar. Has gyzykly maglumat bolsa, ildeşlerimiziň «D» toparçanyň çäginde Türkmenistanda geçiren duşuşyklarynyň hiç birinde-de ýeňilmänligidir. Türkmen futbolçylary ýurdumyzda geçirilen duşuşyklaryň üçüsinde ýeňiş gazanyp, birinde deňlik bilen oýnadylar.
2018-nji ýylda geçiriljek dünýä çempionatynyň we 2019-njy ýyldaky Aziýa çempionatynyň saýlama tapgyry. «D» toparça.
Türkmenistan 2:1 Oman
Pökgüler:
1:0, Artur Geworkýan 20’
2:0, Süleýman Muhadow 67’
3:0, Mohammed Al-Gassani.
Sary kartlar: 16’ Süleýman Muhadow, 20’ Ruslan Mingazow (ikinji sary karty, nobatdaky duşuşyga gatnaşyp bilmez), 51’ Serdar Annaorazow, 84’ Ahmet Ataýew (ikinji sary karty, nobatdaky duşuşyga gatnaşyp bilmez), 90’ Şöhrat Söýünow — 16’ Abdul Aziz Al-Makubali, 45’ Eid Al-Farsi, 65’ Saad Al Makhani.
Duşuşyga 23100 tomaşaçy geldi.
17-nji noýabrdaky duşuşyklardan soň «D» toparça, orunlar
1.Eýran 6/14
2.Oman 6/11
3. Türkmenistan 7/10
4. Guam 7/7
5.Hindistan 6/3


text:
19-njy dekabrda Belarusda prezidentlik saýlawlarynyň geçiriljekdigi habar berilýär. Bu barada belarus parlamentiniň aşakky palatasynda geçirilen ses berişligiň netijesinde karara gelnendigi aýdylýar.
Belarusa 16 ýyl bäri ýolbaşçylyk edip gelýän Aleksandr Lukoşenkonyň prezidentlik möhleti 2011-nji ýylda tamamlanýar. Emma 2004-nji ýylda ýurtda geçirilen referendum prezident Lukoşenko prezident saýlawlaryna dowamly gatnaşmaga hukuk berdi.
Synçylaryň pikirlerine görä, Orsýet bilen Belarusyň arasynda dörän dartgynly ýagadaý Lukoşenkonyň geljekki saýlawlarda ýeňiş gazanmagyna kynçylyk döredip biler.
Belarus oppozisiýasy Lukoşenkonyň režimi döwründe ýurtda açyk, adalatly saýlawlaryň geçiriljekdigine ynanmaýandygyny aýdýar.
Resmi Waşington Lukoşenkony “Ýewropadaky iň soňky diktator” diýip atlandyrypdy.


text:
Türkmenistanyň milli syýahat zonasy “Awazada” duşenbe güni iki günlük Ekologiýa maslahaty açyldy.
Bu maslahata hazarýaka döwletleri bolan Azerbaýjanyň, Eýranyň, Gazagystanyň, Orsýetiň we Türkmenistanyň tebigaty goramak, meteorologiýa gulluklaryndan, balykçylyk pudaklaryndan wekiller, BMG-niň tebigaty goramak boýunça programmasyndan, Ösüş programmasyndan, BMG-niň Ýewropa ykdysady komissiýasyndan we beýleki abraýly halkara guramalaryndan spesialistler gatnaşýar diýip, türkmen metbugaty ýazýar.
Hazarýaka döwletleri indi esli wagt bäri 1995-nji ýylda kabul edilen Kaspi ekologiýa programmasyny durmuşa geçirýärler.
Hazar döwletleri 2003-nji ýylyň noýabrynda Hazar deňziniň ekologiýasyny goramak boýunça çarçuwalaýyn konwensiýa, Tähran şertnamasyna gol çekdiler.
Türkmenistan Tähran konwensiýasyny 2004-nji ýylyň awgustynda tassyklady we şondan soň ol Hazar döwletleriniň ählisi tarapyndan tassyk edildi.
Bu konwensiýa 2006-njy ýylyň awgustynda güýje girdi.


text:
Türkmenistanyň Minstrler Kabinetiniň 20-nji noýabrda geçirilen mejlisinde
«Türkmenhimiýa» döwlet konserni tarapyndan gaýtadan işleýän pudagy toplumlaýyn ösdürmek boýunça alnyp barylýan işler barada aýdylyp, Magdanly şäherinde ýerleşýän «Türkmenmineral» önümçilik birleşiginiň binýadynda täze senagat önümçiliklerini döretmek boýunça görülýän çäreler barada habar berildi. Häzirki wagtda bu kärhananyň binýadynda önümleriň täze görnüşleriniň önümçiligine başlamak boýunça işler alnyp barylýar. Şunuň bilen baglylykda, “Türkmenmineral” önümçilik birleşiginiň gurluşyk serişdeleriniň önümçiligine degişli bölümlerini, esasy serişdeleri, tehnikalary hem-de degişlilikde, çig mal ýataklary bilen bilelikde Türkmenistanyň Senagat ministrliginiň garamagyna berilmeginiň maksadalaýyk boljakdygy aýdyldy.
Türkmenistanyň Prezidenti Gurbanguly Berdimuhamedow hasabaty diňläp, gaýtadan işleýän pudagyň ýurdumyzyň ykdysadyýetinde möhüm orun eýeleýändigini belledi. Milli Liderimiz himiýa senagatynyň we gurluşyk serişdeleri senagatynyň çalt depginler bilen ösdürilmeginiň göz öňünde tutulan meýilnamalaryň hem-de milli maksatnamalaryň ählisiniň üstünlikli durmuşa geçirilmegine ýardam etmelidigini nygtap, edilen teklibi makullady.


text:
Aşgabat şäheriniň “Grand-Türkmen” myhmanhanasynda neşir edilýän we elektron köpçülikleýin habar beriş serişdeleriniň we şeýle hünärden bilim berýän ýokary okuw mekdepleriniň wekilleri göni teswirleýiş (Onlaýn) žurnalistikasynyň halkara tejribesini öwrenýärler.
Türkmenistanyň hökümetiniň we ÝHHG-niň bilelikdäki “Žurnalistleriň hünär endiklerini kämilleşdirmäge ýardam bermek” taslamasynyň çäklerinde geçirilýän okuw-maslahatynyň barşynda halkara bilermenleri P. Georgiýew (Bolgariýa) we O. Homenok (Ukraina) oňa gatnaşyjylary internet-köpçülikleýin habar beriş serişdeleriniň işiniň guralyşy bilen tanyşdyrdylar. Şeýle hem suratlary işlemek we habarlaryň beýan edilişini gözden geçirmek, täzelikleri surat bilen bezemek, şu maksat bilen multimediýany ulanmak ýaly meselelere garap geçmek bellenilýär.
Bu okuw-maslahat sanly tehnologiýalaryň ösüşiniň dünýä tejribesini hasaba almak bilen, Türkmenistanda göni teswirlemek mümkinçiliklerini netijeli ösdürmäge we dolandyrmaga ýardam eder.


text:
Gazagystanyň hökümeti, dünýä bazarlarynda nebitiň bahasynyň kesgin aşak gaçmagy bilen baglylykda, özüniň 2015-17-nji ýyllar üçin býujetine gaýtadan sereder.
Milli ykdysadyýet ministri Ýerbolat Dosaýew 16-njy ýanwarda dolandyryjy Nur-Otan partiýasynyň ýygnagynda täze býujetiň nebitiň her barreliniň 50 dollar bahalanmagy esasynda hasaplanjagyny aýtdy.
Gazak prezidenti Nursoltan Nazarbaýew 15-nji ýanwarda «biz öz býujetimize biraz öň gaýtadan seretdik, emma zerur bolsa, biz oňa ýene gaýtadan serederis» diýdi.
Şeýle-de Nazarbaýew "Gazagystanlylaryň ählisiniň bilmegi gerek, biz öz çykdajy harajatlarymyzy azaldýarys» diýdi.


text:
Türkiýäniň premýer-ministri Rejep Taýyp Ärdogan prezident Barak Obamany ABŞ-nyň Kongresiniň Birinji jahan urşunda ermenileriň köpçülikleýin gyrylmagyny genosid diýip ykrar etmek planlaryna garşy çykmaklyga çagyrdy. Bu barada düýn Türkiýäniň daşary işler ministri Ahmet Dawutogy mälim etdi.
Ahmet Dawutoglunyň parlamentde aýtmagyna görä, premýer-minisetr Rejep Ärdogan prezident Obama hat ýollapdyr we eger şeýle rezolýusiýa Kongresde kabul edilse, onuň iki ýurduň gatnaşyklaryna zeper ýetirjekdigini duýdurypdyr.
Şu mesele barada şu gün ABŞ-nyň Kongresinde debat bolar. Ermenistan 1915-1917-nji ýyllarda şol wagtky Osman imperiýasyndaky türkleriň 1.5 million ermenini öldürendigini we munuň hem genosiddigini tekrarlaýar. Türkiýe bu aýyplamalary ret edýär.


text:
Çarşenbe güni “Freedom Now” guramasy türkmen türmesindäki “Iegowanyň şaýatlary” guramasynyň wekilleriniň azat edilmegi barada Ýewropa Parlamentiniň deputatlarynyň eden ýüzlenmesini goldap, press-reliz ýaýratdy.
Düýbi Birleşen Ştatlarda ýerleşýän “Freedom Now” guramasy bu press-relizde Türkmenistanyň hökümetiniň öz dini ynançlary üçin goşunda gulluk etmek islemeýän raýatlar üçin alternatiw gulluk düzgünini girizmeýändigini aýdyp, bu ýagdaýy tankyt edýär.
Bu gurama hut şu ýagdaý sebäpli hem Türkmenistanda harby gullukdan ýüz öwürýän “Iegowanyň şaýatlary” guramasynyň wekilleriniň yzygiderli ýagdaýda diýen ýaly türme tussaglygyna höküm edilýändiklerini belläpdir.
“Freedom Now” guramasynyň bu beýanatynyň öňýany Ýewropa Parlamentiniň 13 sany deputaty türkmen türmesindäki “Iegowanyň şaýatlary” guramasynyň sekiz sany wekiliniň azatlyga goýberilmegine çagyryş edip, Türkmenistanyň prezidentine ýörite hat gönderipdiler.


text:
Türkiýede türkmen döwletiniň hemaýatynda bilim alýan studentlerden başga öz hasabyna okaýan we wizasyz, bikanun durumyny studentlik arkaly “düzedýän” türkmenleriňem az däldigi aýdylýar.
Azatlyk Radiosyna gelip gowuşýan maglumatlarda Türkmenistandan Türkiýä student wizasy bilen gelmek meselesinde käbir problemalaryň ýüze çykýandygy habar berilýär.
Eýsem, bu ugurda soňky wagtlarda Türkiýäniň kanunlarynda we olaryň iş ýüzüne geçirilişinde nähili üýtgeşiklikler bar? Türkiýäniň Türkmenistandaky ilçihanasyndan student wizasyny nädip almaly?
Türkiýede wizasyz, gaçgak ýagdaýda işläp, soň öz ýagdaýyny studentlige öwürjek bolýan migrantlar Türkmenistana gitmänkä we giden mahaly ol ýerde student wizasyny almak üçin näme etmeli?
Azatlyk Radiosy, diňleýjilerden gelip gowuşýan köp sanly maglumatdyr islegleri nazarda tutup, "Dünýä türkmenleri" gepleşiginiň nobatdaky sanynda Türkiýä student wizasyny almak meselesine garady.
Gepleşigimizi diňläp, söhbete goşulsaňyz, hoşal bolarys.


text:
Orsýetde ruhy hassahanasynda bolan ýangynda 23 adam wepat boldy, ýene 23 adam ýaralandy. Häkimiýetler galan hassalaryň göçürilendigini aýtdylar.
Elektrik simlerindäki kemçilikleriň netijesinde dörändigi çak edilýän ýangyn 13-nji dekabrda döräp, birnäçe sagatdan soň söndürildi.
Ýangyn söndürijiler ýaralanan 15 adamyň keselhana eltilendigini aýtdylar.
Orsýetiň ruhy hassahanalarynda ýangynlar wagtal-wagtal döreýär.
Adatça sowet döwründe gurulan köne binalarda ýerleşýän hassahanalarda 2013-nji ýylda dörän iki ýangynda 37 we 38 adam wepat bolupdy.


text:
Anna güni Ermenistanyň paýtagty Ýerewanda gurnalan dabarada içi gazly äpet şarlaryň ot alyp, ýarylmagy netijesinde onlarça adam keselhana düşdi.
Bu waka anna güni prezident Serž Sarkisýanyň Respublika partiýasynyň ýekşenbe günki parlament saýlawlarynyň öňýany gurnan dabarasynda içi gazly äpet şarlaryň howa uçurylan pursaty ýüz berdi.
Wakada şarlardan birine ot düşüp, ýarylanda, ol beýleki şarlaryň-da ýarylmagyna we tomaşaçylaryň üstüne ot syçramagyna getirdi. Bu wakanyň netijesinde 140-dan gowrak adamyň ýaralanandygy habar berilýär.


text:
Izmirde guralan hüjümiň jogapkäri belli boldy
Wakada 2 adam ýogaldy
Izmirde geçen hepde guralan hyýanatçylykly hüjümiň jogapkärçiligini terror guramasy PKK-nyň şahasy bolan TAK öz üstüne aldy.
Wakada polisiýa gullugynyň 1 işgäri bilen kazyýetde işleýän 1 adam ýogaldy.
Polisiýa gullugynyň işgäri Fethi Sekiniň şehit bolmazyndan ozal terroristleriň ulagynyň bomba ýüklenendigini bilip, çäre görmegi bilen uly pajyganyň öňi alyndy.
Hüjümden soň beýanat beren Adalat ministri Bekir Bozdag hüjümiň terror guramasy PKK tarapyndan guralan bolmagynyň ähtimaldygyny belledi.


text:
ABŞ-nyň döwlet sekretary Jon Kerri 13-nji martda Parižde, ÝB-niň daşary syýasat başlygy Federika Mogherini bilen bilelikde, Fransiýanyň, Britaniýanyň, Italiýanyň we Germaniýanyň daşary işler ministrleri bilen duşuşdy.
Bu duşuşygyň gün tertibindäki esasy mesele BMG-niň howandarlygynda Ženewada Siriýanyň prezidenti Başar al-Assadyň režimi bilen Siriýanyň oppozisiýa toparlarynyň wekilleriniň arasynda 14-nji martda başlanmaly göni däl parahatçylyk gepleşikleri boldy.
Bu gepleşikler Siriýanyň hökümet güýçleri bilen oppozisiýa söweşijileriniň arasynda baglaşylan yrga ýaraşygy berkitmegi maksat edinýär.
Kerri Parižde çykyş edip, Assad režimine we onuň ýaranlaryna ýaraşygy matlaply ulanmazlyk barada duýduryş berdi.
Şeýle-de Kerri Siriýadaky YD söweşijileriniň ysgyndan düşürilýändigini aýtdy.
"Siriýada "Daeş" diňe soňky Uç hepdede 3000 kwadrat kilometr we 600 söweşiji ýitirdi» diýip, ol YD-nyň aparça adyny ulanyp aýtdy.
«Al-Kaýda» jeňçileri we özlerini «Yslam döwleti» diýip atlandyrýan toparyň söweşijileri bu ýaraşyk ylalaşygyna girizilmedi we olaryň Ženewa gepleşiklerinde wekilçiligi bolmaz.
BMG-niň parahatçylyk wekili Staffan de Mistura Ženewa gepleşikleri 10 günden uzaga çekmez diýdi.
Orsýet De Misturany Ženewadaky parahatçylyk gepleşiklerine siriýaly kürtleri hem çagyrmaga çagyrdy.
De Mistura Şweýsariýanyň “Le Temps» gazeti bilen söhbetdeşlikde siriýaly kürtler bu gepleşiklere gatnaşmasalar hem, olara öz garaýyşlaryny aýtmaga mümkinçilik berilmeli diýdi.
Bu gepleşikler Siriýanyň täze hökümetiniň, täze konstitusiýasynyň döredilmeginiň, şeýle-de BMG-niň gözegçiliginde 18 aý içinde prezidentlik we parlament saýlawlaryny geçirjek guramanyň esasyny goýmaly.
Oppozisiýanyň baş gepleşikçisi Mohammad Allouş Ženewada 12-nji martda «geçiş döwrüniň Başar al-Assadyň ýykylmagy ýa-da ölmegi bilen başlanjakdygyny» aýtdy.
Allouş geçiş hökümetiniň «häzirki režim ýa-da şol režimiň başlygy häkimiýet başynda otursa, asla başlanyp bilmejekdigini» aýtdy.
Siriýanyň daşary işler ministri Walid al-Moallem Assadyň delegatlarynyň Ženewa 13-nji martda ugrajakdygyny aýtdy.
Emma Moallem 12-nji martda oppozisiýanyň Assady agdarmak çagyrşynyň «gyzyl çyzyk» boljakdygyny aýtdy we onuň Ženewadaky göni däl gepleşikleriň soňlanmagyna alyp gelmeginiň ahmaldygyny duýdurdy.
Moallam şeýle diýdi: "Biz hiç kim bilen prezidentlik hakynda gepleşmeris... Başar al-Assad gyzyl çyzy. Eger olar şu çemeleşmäni dowam etdirseler, onda olaryň Ženewa gelmekleriniň manysy ýok."
Kerri Pariže gelmezinden öň Saud Arabystanynyň patyşasy Salman, täç geýdirilen şazada Mohammed Bin Nayýef, uly saud ministrleri bilen gepleşdi.
13-nji martdaky Pariž gepleşiklerinde Ýewropanyň ýüzbe-ýüz bolan migrant krizisi barada hem maslahat edilmegine garaşylýar.
Iňlisçeden türkmençä geçiren Ýowşan Annagurban.


text:
22-nji martda Brusselde heläkçilikli hüjümleri amala aşyran adamlaryň biri alty ýyl mundan öň Ýewropa Parlamentiniň binasynda işledi.
Ýewropa Parlamentiniň 6-njy aprelde ýaýradan beýannamasynda bu adamyň 2009-2010-njy ýyllarda tomuslaryna arassaçylyk boýunça işgär bolup işländigini aýtdy.
Ýewropa Parlamenti onuň adyny agzamadyk hem bolsa, çeşmeler onuň 25 ýaşly Najim Laahraouidigini habar berýärler.
Prokurorlar onuň aeroporta edilen hüjümde özüni partladandygyny aýtdylar we onuň geçen ýylyň noýabr aýynda Parižde 130 adamyň ölümine sebäp bolan hüjümlerde ulanylan partlaýjy keltekçelerini ýasamakda hem güman edýärler.


text:
Ýakynda ABŞ-da kabul edilen saglyk reformasy baradaky kanunyň proýekti prosesual nätakyklyk sebäpli gaýtadan Kongresiň Wekiller palatasynyň garamagyna geçirilýär.
Maglumatlara görä, ABŞ-nyň Respublikan partiýasyndan bolan kongresmenler bu kanunyň proýektinde bolan iki tehniki nätakyklygyň düzedilmegini talap edýärler.
Dokument düzedileninden soň, ol gaýtadan Senat tarapyndan tassyklanyp, prezident Obama oňa ýene bir gezek gol çekmeli bolar.
Täze kanun esasynda, şu wagta çenli hiç hili medisina ätiýaçlandyryşy bolmadyk 32 million amerikaly bu sistema goşular.


text:
ABŞ-nyň Nýu-Ýork ştatynyň "Kalverton Executive Airpark" aeroportyna ýakynda bolan "Sendi" diýip atlandyrylan tüweleý netijesinde tebigy hadysalara uçran, siliň aşagynda galan onlarça müň awtoulary daşaýarlar. Olaryň ählisi häzirki wagtda "Insurance Auto Auctions" kompaniýasyna degişli bolup, olary auksiona çykarmak arkaly satmakçy bolýarlar. Gepiň tümmek ýeri, bu kompaniýa şeýle usullar bilen daşary ýurtda öndürilen awtoulaglaryň birnäçesini GDA döwletlerine zawoddan ýörite çykarylan awtoulaglaryň bahasyndan ep-esli arzan bahadan satmakçy bolýar. Ähli nýu-ýorkly awtoulaglar gysga wagtda şu ýerik ýygnalmaly we şu ýarym ýylyň dowamynda ýurt daşyna çykarylyp satylmaly.
Häzirlikçe bu awtoulaglar aeroportda durmak üçin "Insurance Auto Auctions" kompaniýasy tarapyndan 3 million amerikan dollary mukdarda çykdajy edilen. Emma nýu-ýorklylaryň 200 müňden gowrak awtoulagy "Sendi" tüweleýi netijesinde tebigy hadysalara uçrapdyr, ýagny pul görnüşinde hasaplanylanda 63 mld. dollara barabardyr.
Suratlarda has takygy 230 müňden gowrak tebigy heläkçilige uçran awtoulaglaryň Kalwerton aeroportynda ýerleşdirilen bir bölegi, ýagny hatarlara düzülen 15 müňe golaý awtoulaglardyr.
Şonuň üçinem geljekki aýlarda daşary ýurtlardan (ýa-da aralykçy döwletlerden) geljek awtoulaglaryň sany köp, daşky görnüşi hem öndürilen ýyllary täze bolup, bahalary hem arzan bolmagy ahmal diýip çaklanylýar. Esasanam bu awtoulaglarda bolup biläýjek kemçilikler, ýagny birinjiden gyş paslynyň bolmagy bilen olaryň içki salonynyň çygly bolmagy, ikinjiden elektrik işleri boýunça näsazlyklar ýüze çykmagy ýaly (klimat kontroly işlemeýän ýa-da çalşylan bolmagy mümkin) we ş. m. agzalan.
Şu ýagdaýdan peýdalanyp, maşyn söwdasyny edýän telekeçilerimiz üçin ýenede bir amatly pursat döredimikä diýmek bilen NextTM-daşlaryň dykgatyna ýetirýärin.
ABŞ. Nýu-Ýork ştaty. "Kalverton Executive Airpark" aeroportynyň umumy görnüşi.
"Sendi" tüweleýi netijesinde tebigy hadysalara uçran awtoulaglardan ybarat hatarlar.
Ulag daşaýjy treýlerler daşaýan awtoulaglarynyň täze ýygyndysyny aeroportyň boş ýerlerine ýerleşdirýärler.
Boş ýerler yzygiderlikde doldurylýarlar.
Tebigy hadysalara uçran awtoulaglaryň duralgasy.
10 апреля 2013
bu maşynlaryň geçmese gerek indi turkmenistan bular ýaly musyr suwda galan maşyn alyp münmez täze 5 ýyl bolan maşynlary alyp getirip sürerler bu biziň üçin ösüşleriň alamaty. sag bol awtor öň görmändim


text:
Ukrainada ýaşaýan, 21 ýaşly model Waleriýa Lukýanowa özüniň “rus dilli internetdäki iň meşhur rus gyzydygyny ” aýdýar.
Bu onuň öz sypatyny üýtgetmek üçin plastika operasiýasyny etdirip, özüni janly gurjaga, ýagny “Barbi” gurjagyna öwürenligi bilen bagly.
Emma käbir adamlar onuň “Facebook” sahypasynda we öz blogynda ýerleşdiren suratlarynyň digital taýdan üýtgedilip, hil taýdan kämilleşdirilen bolmagynyň mümkindigini çaklaýarlar. Ýöne, beýleki tarapdan, Waleriýa Lukýanowa özüni “Barbi” gurjagyna meňzetmäge çalyşýan ýeke-täk gyz däl.
Waleriýa Lukýanowanyň plastika hirurgiýadan peýdalanyp, öz görküni üýtgetmek üçin edýän tagallalary şu günki Orsýetde seýrek bolýan ýagdaý däl.
Ýurtda şeýle operasiýalary edýän klinikalar 1990-njy ýyllardan bäri köpelýär, olar tiz ösýär. Bu ýagdaý aýratynam Moskwa degişli.
Käbir tankytçylar muny “Orsýetiň saglygy saklaýyşyndaky iň bir düzgünleşdirilmedik ugur” diýip atlandyrýarlar. Plastika operasiýalarynyň kada laýyk geçirilmän, heläkçilige sebäp bolýan halatlary-da bolýar.
Aýal-gyzlaryň öz keşplerini üýtgetmek we munuň netijelerini surata düşürip, ony internetde ýerleşdirmek modasynyň soňky wagtlar ýurtda “ýokanç kesele” öwrülip ýörendigi bellenilýär.


text:
Türkmenistanyň gözel künjekleriniň biri bolan, özüniň subtropik miweleri, iň bir şirin enarlary, zeýtun agaçlary bilen ýurda belli bolan Magtymguly etrabynyň çäginden geçýän Sumbar derýasynyň suwy etrabyň ýaşaýjylary üçin gyzyla barabar. Ýylyň ýagynly gelen wagtlary derýada suw bolýar, ýylyň gurak gelen wagtlary bolsa derýa düýbüne çenli gurap galýar.
Magtymguly etrabynyň ýaşaýjysy Pälwan aga şu ýylyň hem gurak gelip, derýanyň suwunyň boşap galandygyny, derýanyň ugrunda kiçijik çeşmeleriň goşulýan ýerlerinde az-owlak suwuň bolýandygyny, munuň bolsa derýanyň akýan ugrunda ýerleşýän Aýdere, Gerkez ýaly obalaryň ýaşaýjylary üçin uly kynçylyklary döredýändigini gürrüň berdi.
Onuň aýtmagyna görä, dag jülgelerinde bölekleýin mekan tutunyp, jülgelerde bag ýetişdirmek, ekin ekip, daglarda mal bakmak bilen meşgul bolýan ýerli ýaşaýjylaryň gün-güzeranlary ýykma-ýykylma diýen ýaly. Ýyl gurak gelende bakja ekinlerinden hasyl alyp bolmaýar. Jülgelerde bitýän miweli baglar hem geregiçe hasyl bermeýär.
Ol ilatyň güzeranynyň diňe ownuk mallara bagly bolup galýandygyny, mallary hem barmasy kyn bolan dag jülgelerinde, suwly çeşmelere golaý ýerlerde bakmaly bolýandygyny, munuň bolsa çopanlar üçin uly kynçylyklary döredýändigini aýdýar.
Etrabyň ýaşaýjylary dag jülgelerinden böwürslen, smarodina, nar, injir, hoz ýaly miweleri ýygnap, ýörite awtoulaglary kireýine tutup, Aşgabat, Balkanabat şäherlerine äkidip, miwedir bakja ekinlerini satyp gazanç edýärler. Pälwan aga gyş azygyňy tomus edinmeseň, bag-miweler sowlandan soň, gazanç etmäge hiç bir mümkinçiligiň ýokdugyny nygtaýar.
Etrap merkezindenem, dag jülgelerinde ýerleşýän kiçeňräk obalardan hem, işe ukyply adamlar, esasan hem ýaşlar Aşgabat, Balkanabat, Türkmenbaşy ýaly şäherlere iş gözlegine çykyp gidipdirler.
“Garaşsyzlyk ýyllary etrap merkezinde tikin fabrigi, aýakgap fabrigi guruldy. Emma ol fabrikler hojalyk hasaplaşygynda bolandan soň, öz-özüni zordan dolandyrýar. Önüm öndürmek üçin çig mal serişdesi gymmada düşýär. Önümi ýerleşdirmek hem kynçylyk döredýär. Ol ýerde işleýänleriň aýlyk-günlükleri pes bolandan soň, işe höwesekler hem az” diýip, Pälwan aga sözüniň üstüne goşdy.
Soňky ýyllar etrap merkezine döwlet tarapyndan üns berilýändigi birneme göze ilýär. Köçeler, jaýlar tertibe salnyp, söwda bazary, söwda dükanlary döwrebaplaşdyryldy. Etraba gelýän myhmanlaryň sany ýeterlik. Kim gulluk borjuny ýerine ýetirýän oglunyň yzyndan gelse, kim keramatly hasaplanýan ýerlere zyýarata gelýär. Gözellige syn etmäge keýpine gelýänler hem az däl.
Etrap merkezinden çykyp, daglaryň jümmüşine aralaşan her bir adamda dag gözelligi, dag howasy aýratyn ýakymly täsirler galdyrýar. Dag gerişleriniň durşy bilen agaçlara basyrylyp oturyşyny göreniňde, tebigatyň gudratyna, onuň döreden gözelligine haýran galýarsyň.
Pälwan aganyň pikiriçe, etrabyň çäginde syýahatçylygy ösdürip, ilaty iş bilen üpjün etse bolardy. “Ýurtda syýahatçylygy ösdürmek barada döwlet derejesinde kän gürrüň edilýär. Iş ýüzünde bolsa biziň etrabymyz ýaly syýahatçylary özüne çekip biljek, täsin ýerler barada unudylýana meňzeýär. Döwlet alada edip, etrabyň suw üpjünçiligini gowulandyrsa, ilatyň garyplyk derejesinden çykjagyna mende ynam bar” diýip, Pälwan aga nygtaýar.
Soltan Açylowa Azatlyk Radiosynyň Aşgabatdaky habarçysy.


text:
Özbegistanly meşhur režissýor Melis Abzalow 25-nji oktýabrda 78 ýaşynda Şwesiýanyň paýtagty Stokgolmda dünýeden ötüpdir. Ol, "Gelinleriň gozgalaňy", "General-mama" ("Söýünçi"), "Çynaryň astyndaky güýç synanşyk", "Maýsaryň garagollugy", "Arman", "Öten zaman", "Çimildik" ýaly özbek halkynyň halaýan kinofilmleriniň režissýory bolupdyr.
Tanymal özbek režissýory Melis Abzalow, ömrüniň ahyrky ýyllaryny geçiren ýurdy bolan Şwesiýada, gyzy Naziranyň öýünde bakyýete gözlerini ýumupdyr.
"Maşgalasy onuň ýaňky ady agzalar hossarlarynyň ýaşaýan ýerinde jaýlanmagy barasynda karara geldi. Melis Abzalowuň Daşkentdäki dogany we beýleki dogan-garyndaşlary 26-njy oktýabrda ýerli wagt bilen sagat 14:00-da hoşlaşarlar. Hoşlaşyk üçin salgy: "Ýüpek ýoly" metro duralgasy. Muhammad Yusuf köçesiniň (owalky Dagestanskaýa) 68-nji jaýynyň 1-nji otagy" - diýip, Ali Hamraýew bildiriş ýazypdyr.
Melis Abzalow, 1938-nji ýylda Daşkent welaýatynyň "Ýangül" şäherinde dünýä inipdir. Ol, Daşkendiň A. N. Ostrowski adyndaky teatr we sungat institutynyň aktýorlyk fakultetinde okap (1961), ssenaristlik we režissýorlyk ugrynda ýokary tälim alypdyr (1972).
Melis Abzalow, 1959-njy ýyldan başlap Daşkendiň Ý. Ahunbabaýew adyndaky ýaşlar teatrynda aktýor bolup işläpdir. 1962-nji ýyldan soň bolsa "Uzbekfilm" kinostudiýosunda aktýorlyk, kömekçi režissýor we režissýorlyk edipdir.
"Melis Abzalow meni kino alyp geldi" diýip, Özbegistanly režissýor Raşid Malikow aýdýar.
Abzalow, özbek halkynyň hemişe uly söýgi bilen yzgiderli ýagdaýda uzak günläp tomaşa edýän "Gelinleriň gozgalaňy", "General-mama" ("Söýünçi"), "Çynaryň astyndaky güýç synanşyk", "Maýsaryň garagollugy", "Arman", "Öten zaman", "Çimildik" ýaly meşhur kinofilmleri surata düşüripdir.


text:
25-nji martda geçirilen Ministrler Kabinetiniň mejlisinde Türkmenistanyň Prezidenti Gurbanguly Berdimuhamedow medeni çäreleri, aýratyn-da baýramçylyk dabaralaryny geçirmekde türkmeniň kalbyna laýyk ruhubelentligiň, şadyýanlygyň, şatlyk-şagalaňyň höküm sürmelidigini nygtady.
Döwlet baştutany bu babatda işde gowşaklyga ýol berilýändigini belläp, çäreleri ýokary derejede guramaklygy wise-premýer Maýsa Ýazmuhammedowadan talap etdi.
Dabara gatnaşanlaryň aýtmagyna görä, ýoluň gyrasynda duranlar prezidentiň awtobusda geçjegine garaşmandyrlar.
Prezidentiň çäreleriň gowşak geçýändigi bilen bagly tankydy belligi 23-nji martda Aşgabatda Çandybil şaýolunyň ulanmaga berilmegi mynasybetli guralan dabarada ýüz beren waka sebäp boldy.
Çandybil şaýolunyň açylyş dabarasy mynasybetli, umumy uzynlygy 12 kilometre barabar bolan ýoluň ugruna mekdep okuwçylarydyr, talyplar, býujet edaralarynda işleýänler hatara goýuldy. Olar adatdaky çärelerde bolşy ýaly, prezident ýoldan geçende ellerini bulaýlap, baýdaklary pasyrdadyp: «Arkadaga şöhrat!» diýip gygyrmalydylar.
Bu dabarada prezident iki gatly awtobusda Çandybil şaýolundan geçipdi. Dabara gatnaşanlaryň aýtmagyna görä, ýoluň gyrasynda duranlar prezidentiň awtobusda geçjegine garaşmandyrlar. Olar adatda bolşy ýaly, döwlet baştutanynyň gara «Mersedesde» geçerine garaşypdyrlar. Şu sebäpden, üç-dört sagatlap ýoluň ugrunda sadylla bolup duran adamlaryň käbiri, prezident awtobusan geçip barýarka, ýadawlykdan ýaňa çommalyp oturan ýerlerinden turmaga hem ýetişmändirler.
Ýoluň ugrunda ýüz beren bu waka mynasybetli, wise-premýerler Mezilow bilen Ýazmuhammedowanyň döwlet baştutanyndan juda nägilelik sözlerini eşidendikleri barada aýdylýar.
Şu günler talyplara dabaraly çärelerde döwlet baýdagyny nähili pasyrdatmalydygy barada ýörite sapaklar geçilýär.
Şu sebäpden, Çandybil şaýolunyň ulanmaga berilmegi mynasybetli dabaranyň ertesi güni ýurduň ähli tele-radio kanallarynda bu ýol barada yzy üzülmeýän gepleşikler berlip başlandy. Edara-kärhanalarda, hususan-da bilim edaralarynda ýygnanyşyklar geçirilip ugraldy.
Çandybil şaýolunyň ugrunda ýüz beren waka ýurduň ýokary okuw mekdepleriniň talyplaryna has-da agyr degdi. Şu günler olara dabaraly çärelerde özüňi nähili ruhubelent, şadyýan alyp barmalydygy hem-de döwlet baýdagyny nähili pasyrdatmalydygy barada ýörite sapaklar geçilýär.Ýerli habarçynyň maglumatlary esasynda taýýarlandy.


text:
Sankt-Peterburg, 19-njy ýanwar “Türkmenportal”.
Arkalaşygyň Kubogy — 2015. 14-nji duşuşyk (toparçalaýyn tapgyr), dördünji oýun güni.
TÜRKMENISTAN — ESTONIÝA — 3:1 (1:1)
19-njy ýanwar, 2015-nji ýyl, Sankt-Peterburg, Sport-konsert toplumy 300 tomaşaçy.
Eminler: Roman Galimow, Wsewolod Žarikow, Konstantin Zasulski.
Türkmenistan: Berdiýew, Annagulyýew, Saparow (K), Annaýew (Saparmämmedow, 89), Akyýew, Goşjanow, Baýew (Kabaýew, 86), Mirsoltanow, Rejebow (Kowusow, 65), Nurmyradow (Seýdiýew, 90), Berenow.
Baş tälimçisi: Ahmet Agamyradow.
Estoniýa: Igonen, Paýu, Awilow, Aloe (Mýagi, 69), Tekko, Saarts (Sobçenko, 59), Kauber (Gusew, 59), Marin (Paur, 74), Sappinen (k), Ýuhkam, Suurpere (Hansen, 56).
Baş tälimçisi: Martin Reým.
Pökgüleri geçirenler: Nurmyradow (34, 52), Saarts (45), Annagulyýew (67, 11 metrlik urgudan).
Duýduryş alanlar: Awilow (14), Paýu (17), Berenow (29).
Iň gowy oýunçylar: Selim Nurmyradow, Rauno Sappinen.
Türkmenistanyň ýaşlar ýygyndy topary Sankt-Peterburgda dowam edýän Arkalaşygyň Kubogy ugrundaky XXIII halkara ýaryşynyň çärýek finalyna çykdylar. Ildeşlerimiz “A” toparçasyndaky jemleýji duşuşykda Estoniýanyň toparyny 3:1 hasabynda ýeňlişe sezewar etdiler.
34-nji minutda Kazanyň “Rubininiň” ýaşlar toparynyň öňki oýunçysy, geçen ýylda “Altyn asyryň” düzüminde Türkmenistanyň çempiony bolan Selim Nurmyradow hasaby açdy.
45-nji minutda garşydaş topara hasaby deňlemek başartdy, Talliniň “Lewadiýasynyň” hüjümçisi Kristen Saarts tapawutlandy.
Şeýle ýagdaýda Türkmenistanyň ýygyndysynyň baş tälimçisi A. Agamyradowa arakesmede biziň oýunçylarymyzy ikinji ýaryma taýýarlykly çykyp gerek netijäni gazanmak üçin oglanlary köşeşdirmek gerekdi. Şeýle hem boldy. 52-nji minutda belli türkmen futbolçysy Berdimyrat Nurmyradowyň ogly Selim Nurmyradow duşuşykdaky ikinji pökgüsini geçirip, biziň toparymyzy öňe çykardy — 2:1.
Aradan 15 minut geçensoň duşuşygyň emini Estoniýanyň toparyna garşy 11 metrlik urgyny belledi. Ony “Balkanyň” goragçysy Güýçmyrat Annagulyýew dürs ýerine ýetirdi — 3:1. Bu hasap oýnuň ahyryna çenli üýtgewsiz galdy.
Toparçadaky beýleki duşuşykda Belarusyň topary finlýandiýaly deň-duşlaryndan 1:0 hasabynda üstün çykdylar. Ýeňiş pökgisini 34-nji minutda BATE-niň ýarym goragçysy Ýewgeni Ýablonski geçirdi.
Netijede türkmenistanlylar we finlýandiýalylar 4 utuk bilen toparçalaýyn ýaryşy jemlediler. Ýöne pökgi tapawudy boýunça ildeşlerimiz çärýek finalda oýnamaga hukuk gazandylar. Türkmenistanyň ýaşlar ýygyndysynyň garşydaşy “C” toparçasynyň ýeňijisi bolar. Bu GAR — Gazagystan, Litwa — Täjigistan duşuşyklaryndan soň belli bolar. Bu toparçada häzirlikçe 4 utuk toplan GAR öňde barýar. Gazagystanyň we Täjigistanyň hersiniň üç, Litwanyň bir utugy bar.
Türkmenistanyň we Estoniýanyň ýaşlar ýygyndy toparlarynyň duşuşygyndan fotoreportažy synlamagy ýatdan çykarmaň!


text:
Ukrainanyň teatr režisseýory Pawel Ýurow we kiýewli aktiwist Denis Grişuk, 70 günläp orsýetparaz separatistler tarapyndan tussaglykda saklanansoňlar, şu aýyň ortalarynda azatlyga goýberildiler. Olar öz başdan geçirenlerini Azat Ýewropa/Azatlyk Radiosyna gürrüň berdiler.
Ukrainaly teatr režissýory Pawel Ýurow we aktiwist Denis Grişçuk iki aýdan gowrak wagtlap orsýetparaz separatistleriň elinde zamunlykda saklananlaryndan soň Kiýewde saglygyny dikeldýärler.
Olaryň ikisi-de bejergi alýarlar. Ýurow dowlen burnuny operasiýa etdirmäge taýýarlanýar. Iki sany tanymal medeniýet wekiliniň ogurlanmagy diňe bir Ukrainanyň içinde däl, hatda Orsýetde-de nägilelik döretdi. Orsýetde köp sanly meşhur aktýorlar olaryň boşadylmagyny talap edip, açyk hata gol çekdiler.
Asly gündogar Ukrainadan, emma Kiýewde ýaşaýan Ýurow we Grişçuk 25-nji aprelde Donetskden Kiýewe barýarka ogurlanypdylar.
Tussaglyk
Gozgalaňçylaryň elindäki Slowýansk şäherine eden syýahatlarynyň netijesi olar üçin aýylganç boldy.
“Bar zat garbanmak üçin kafe baranymyzda başlandy. Şol ýerde orsýetli žurnalistler we ýerli ýaşaýjylar bardy” diýip, Grişçuk gürrüňe başlady: “Biz öz planşetlerimizdäki täzeliklere seredýärdik, bir zenan bizden nähili täzelik bar diýip sorady. Biz oňa jogap berdik. Biziň nähili sözleri ulanandygymyz ýadymda däl, emma biziň Ukrainanyň bütewüligine öz ynanjymyzy mälim eden bolmagymyz mümkin”.
Grişçuk ýerli ýaşaýjylaryň olaryň üstüne gygyryp, olary “banderowtsy” we “neonasistler” diýip, orsýetparaz separatistlere duýgudaşlyk bildirýänleriň ulanýan sözleri bilen atlandyrandygyny gürrüň berdi.
Ýurow we Grişçuk kafeden çykypdyrlar, emma daşarda ýaragly adamlar tarapyndan tussag edilip, Ukrainanyň Milli howpsuzlyk gullugynyň binasyny eýelän pitneçilere tabşyrylypdyrlar. Bu ýerde Pawel Ýurow we Denis Grişçuk urlup-ýenjilipdirler.
"Olar biziň kellämize we bedenimize ýumrukladylar we depdiler. Denisiň eli gananda, olar bir medisina işgärini çagyrdylar. Bu medisina işgäri Denisiň elini bejerip duran wagtynda olar onuň gapyrgasyna urdular. Olar meniň ganan burnuma pagta dykdylar, şol bir wagtyň özünde-de kelläme urup durdylar. Olar bizi gorkuzmaga-da synanyşdylar we gulagymyzy kesmek hem bizi zorlatmak üçin adam çagyrmak ýaly haýbatlary atdylar” diýip, Ýurow gürrüň berdi.
Grişçuk öz ýanlaryndan Ukrainanyň baýdagy we Kiýewde geçirilen Ýewromaýdan protestleriniň wideoýazgysy, şeýle-de Harkowda Maýdan aktiwistleriniň telefon nomerleri tapylansoň, separatistleriň hasam gazaba münendigini aýtdy.
Zamunlykda
Gozgalaňçylar tarapyndan tussag edilen beýleki zamunlar ýaly Ýurowa we Grişçuga hem daşky dünýä bilen aragatnaşyk saklamaga hiç hili rugsat berilmändir. Bu ýagdaý olaryň ykbalyna aladalanma döredipdi.
Tussag edilenleriň aglaba köpüsi diri galan hem bolsa, ençemesi öldürildi ýa-da ýaralandy.
Medeni wekiller barada ýeke-täk maglumat Slawýanska gözegçilik eden Wýaçeslaw Ponomarýow tarapyndan berlipdi. Ponomarýow olaryň tussag edilendigini tassyklapdy.
Emma Ponomarýow şonda olaryň hiç bir agyr zatda aýyplanmaýandygyny Grişçugyň kakasyna aýdypdy. Bu iki adam Ukrainanyň hökümet güýçleri şu aýda Slowýansky öz ellerine alansoň, boşadylypdy.
Zamunlar kimler?
Ýuro we Girşuk tussaglygynyň başynda Ukrainanyň howpsuzlyk gullugynyň binasynyň kameralarynda garaňkylykda saklanandygyny gürrüň berdiler.
9-njy maýda olar şäher polisiýasynyň baş bölümine geçirilipdiler.
Olar bilen bir kamerada saklanýanlaryň arasynda ýerli student, aşa miletçi “Swoboda” atly partiýanyň agzasy we Slawýanskynyň öňki häkimi Walentin Rybaçuk hem bolupdyr.
Pawel Ýurow we aktiwist Denis Grişçuk özleri bilen bilelikde tussaglykda oturanlaryň arasynda surat alandygy sebäpli tussag edilen zenanyň, ýerli biznesmenleriň, içgili dindaryň, orsýetli we ukrainaly žurnalistleriň, Hara Krişna toparynyň dinçileriniň bolandygyny gürrüň berdiler. Tussaglaryň arasynda öz ýolbaşçylaryna garşy çykyş eden gozgalaňçylaryň hem bolandygy aýdylýar.
“Olar bizi Milli howpsuzlyk gullugynyň binasyna elten sakçylaryň birini hem tussag etdiler. Ol bizi boşadýançalar tussaglykda boldy” diýip, Ýurow gürrüň berýär.
Ýurow özüni tussag edenleri ýerli ukrainler, köplenç sowatsyz we kriminal geçmişli adamlar hökmünde häsiýetlendirdi.
Ýurow olaryň orslaryň görkezmesi bilen hereket edendigini çak edýär.
Başdan geçirmeleriň netijesi
Ýurow we Grişçuk başdan geçirenleri bilen baglylykda öz bozulan hukuklaryny goramak üçin mümkinçilik gözleýärler. Olar häzir adam hukuklaryny goraýjy topar bilen işleşip, Ýewropanyň Adam hukuklary boýunça sudy arkaly Orsýetiň garşysyna şikaýat bilen ýüzlenmäge çalyşýarlar. Emma olar 70 günüň dowamynda özlerini tussaglykda saklan adamlara bolan gaharlarynyň köşeşendigini we gündogar Ukrainada şonça adamyň Kiýewdäki hökümete garşy çykmagyna itergi beren sebäpler barada oýnlanmaga mejbur bolýandyklaryny aýtdylar.
“Biziň hemmämiz günäkär. Hiç kimi gönüden-göni aýyplap bolmaýar. Jemgyýetimizde şeýle bölünişigiň emele gelmegine we adamlaryň ellerine ýarag almagyna sebäbiň döremegine biziň özümiz günäkär” diýip, Ýurow aýdýar.


text:
Salam, Lukman! Köp wagtlap (bir aý ýa-da ondan hem köp wagt) jyns gatnaşygynda bolman, soňra onuň ýygylygynyň haýsydyr bir bellenen cägi barmyka? Bu zenanlar we erkekler üçin babatda nähili bolmaly?
Saýtyň okyjysy.
Hormatly okyjy!
Jynsy gatnaşyklaryň kadalygyna ýa-da uzak arakesmeden soň bolýanlygyna garamazdan, erkek adam üçin hem, aýal üçin hem belli bir gatnaşyklarynyň ýygylygy lukmançylyk jähtinden bellenilmeýär.
Jynsy gatnaşyklaryň ýygylygy beden saglygyna, onuň fiziologiki we psihologiki aýratynlyklaryna, jynsy höwese, aýalyňyza (ýa-da adamyňyza) bolan duýgularyňyza baglydyr.
Bir adam üçin jynsy gatnaşygy her gün geçirmek (günde 2-3 gezek hem) zerur bolsa, başga birinde hepdede 2-3 sapar, üçünji bir adamda bolsa aýda 3-4 gezek isleg döräp biler.
Jynsy gatnaşyklaryň nähili ýygylykda geçirilýändigine garamazdan, esasy zat ol iki tarapda hem kanagatlanma, hoşallyk döretmelidir.
Hormat bilen saýtyň lukmany.
Teswirlemeler
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
Sagdynlyk. Ruhubelentlik. Dostluk.
Dünýä çempionatyndaky üstünlikli badalga
Şu günler Bolgariýanyň Plowdiw şäherinde taekwondo boýunça /ITF görnüşi/ geçirilýän dünýä çempionatynda ýygyndymyz ilkinji medaly gazandy. Mähri Agaýewa “aýratynlykdaky tullar” /toplumlaýyn maşklar/ görnüşinde hormat münberiniň üçünji basgançagyna çykdy.
Dünýä çempionatyna 80-den gowrak ýurtdan koreý söweş sungatynyň 1 müň töweregi ussatlary gatnaşýar. Sport ussady, gara guşagyň I danyň eýesi Mähri Agaýewa ýene-de 51 kilograma çenli agram derejesinde aýratynlykdaky sparringde we sahnada özüňi goramak görnüşinde bäsleşer.
Türkmen türgeni gara guşagyň II danynyň eýesi Annamyrat Goşanyýazow hem dünýä çempionatynda tutluşyklarda çykyşyny ýeňişden başlady. 57 kilograma çenli agram derejesinde ilkinji göreşinde ol Argentinanyň toparynyň taekwondoçysyny ynamly ýeňdi. Annamyrat tullar we sahnada özüňi goramak boýunça ýaryşlara gatnaşar.
Türkmenistanyň ýygyndy toparynyň düzüminde türgenlerden başga-da, halkara derejeli sport ussady, Türkmen döwlet medeniýet institutynyň talyby, gara guşagyň I danynyň eýesi Gaýgysyz Atabaýew hem bar. Ol taekwondo ITF-nyň üç görnüşinde bäsleşer, gara guşagyň I danynyň eýesi Orazberdi Annamyradow aýratynlykdaky sparringde güýç synanyşar.
Ýaryşlar 30-njy awgusta çenli dowam eder.
Habarlar #ITF
- Soňky habarlar
Türkmen taekwondoçylarynyň üstünligi06 Dekabr, 2015 (21:10)
- Soňky habarlar
Ýaryşyň başynda dört medal04 Dekabr, 2015 (21:11)
- Soňky habarlar
Türkmen taekwondo ussatlarynyň ajaýyp çykyşy08 Noýabr, 2015 (21:21)
- Soňky habarlar
Dünýä çempionatyndaky üstünlikli badalga28 Awgust, 2015 (21:49)
- Soňky habarlar
Dünýäniň kubogyny almak ugrundaky ýaryşda türkmen taekwondoçylary bäş sany medala eýe boldular07 Dekabr, 2014 (18:32)
- Soňky habarlar
Jogapkärli ýaryşlaryň öň ýanynda28 Awgust, 2014 (19:45)
- Soňky habarlar
Täze üstünlikleriň bosagasynda14 Awgust, 2014 (19:52)
- Soňky habarlar
Dünýä çempionatynda türkmen türgenleriniň nobatdaky medallary09 Awgust, 2014 (19:55)
- Soňky habarlar
Türkmenistanlylaryň dünýä çempionatynda ilkinji ýeňişleri07 Awgust, 2014 (19:56)
- Soňky habarlar
Dünýä çempionatynyň öň ýanynda27 Iýul, 2014 (20:05)
- Soňky habarlar
Halkara we milli ýaryşlarda türkmen türgenleriniň ýeňşi23 Aprel, 2014 (19:11)
- Soňky habarlar
Türkmen taekwondoçylary Aziýa çempionatynda on iki medala mynasyp boldular22 Aprel, 2014 (19:13)
- Soňky habarlar
Taekwondo boýunça Aziýa çempionatynda türkmen topary uly üstünlige eýe boldy21 Aprel, 2014 (19:16)
- Soňky habarlar
ITF taekwondo: milli bäsleşikden — Aziýa çempionatyna çenli09 Ýanwar, 2014 (22:46)
- Soňky habarlar
Türkmen taekwondoçysynyň iki sany altyn medaly01 Dekabr, 2013 (22:53)


text:
Sagdynlyk. Ruhubelentlik. Dostluk.
Atly ýöriş uly Balkan dagynyň alkymynda
2017-nji ýylyň güýzünde paýtagtymyzda geçiriljek Ýapyk binalarda we söweş sungaty boýunça V Aziýa oýunlarynyň hormatyna Gahryman Arkadagymyzyň ak pata bermegi bilen, şu ýylyň maý aýynyň başynda gadymy Nusaý galasyndan ýola düşen atly ýöriş indi birnäçe wagt bäri Balkan welaýatynyň çäklerinde buýsanç bilen dowam edýär. Döwlet tugumyzy, Aziýanyň Olimpiýa Geňeşiniň baýdagyny hem-de Aziýa oýunlarynyň alawynyň nyşanyny berdaşly gollarynda mäkäm tutup, behişdi bedewlerimiziň on ýedisine atlanan ýigitler bu nurana mekanyň diňe bir ykdysady ösüşleriň, medeni-durmuş özgertmeleriniň däl-de, eýsem, sagdyn durmuş ýörelgesiniň hem günsaýyn rowaçlyk tapýan mesgenidigine her bir oba-kentde, etrap merkezlerinde we şäherlerde göz ýetirýärler. Ýörişe gatnaşyjylar bu hakykata Gumdag we Balkanabat şäherlerine baranlarynda hem şaýat boldular.
Ýüz günüň dowamynda tutuş Balkan welaýaty boýunça geçmeli menzilleriniň umumy uzynlygy 1 müň 572 kilometre ýetýän atly ýörişe gatnaşyjylar häzire çenli 850 kilometre barabar aralygy yzda galdyryp, türkmen nebitçileriniň baýry mesgenleriniň biri bolan Gumdag şäherine gelip ýetdiler. Biri-birine ekiztaýy ýaly meňzeş gyrkylyk yzly guba çägelerden dörän depeleriň goýnunda gije-gündiz dynman hereket edýän buraw desgalarydyr nebit guýularyny synlap gelen atly ýigitleri gumdaglylar şäheriň girelgesinde uludan tutulan dabara, güler ýüz, duz-çörek, joşgunly aýdym-sazlar bilen garşyladylar. Myhmanlar ýaşuly nesliň wekilleriniň, türgenleriň we ýerli ýaşaýjylaryň goşulyşmagynda Gumdag şäheriniň esasy köçeleri bilen dabaraly ýörişe başladylar.
Ýörişe gatnaşyjylary şäherde soňky ýyllarda bina edilen saglyk öýüniň, çagalar bagynyň, mekdebiň öňüne ýygnanan märekäniň şatlyk-şowhun bilen mübäreklemesi ýatdan çykmajak pursatlara beslendi. Taryhy ýörişe gatnaşyjy ýigitler köp gatly täze mekdebiň howlusynda tutulan dabara, bu ýerde amaly-haşam sungatynyň täsin el işlerinden gurnalan sergilere höwes bilen tomaşa etdiler. Gelin-gyzlaryň läleleri, hüwdüleri, gazallary ussatlyk bilen ýerine ýetirip, gadymdan gelýän senetlerimiziň taýýarlanyşyny jikme-jik görkezişleri, folklorçylaryň joşgunly çykyşlary bu ýere ýygnananlara şatlyk paýlady.
Hormatly Prezidentimiziň tagallasy bilen, Gumdag şäherinde gurlan sport mekdebiniň zallarynda sportuň dürli görnüşleri boýunça ýaýbaňlandyrylan ýaryşlar has hem şowhunly boldy. Şu ýerde atly ýörişe gatnaşýan ýigitler şaşka oýny boýunça ýerli türgenler bilen bäsleşip, öz başarnyklaryny görkezdiler.
Şeýle ajaýyp pursatlardan soň dabaraly ýagdaýda ýola salnan atlylar welaýat merkeziniň golaýyndaky üç müň tomaşaçy orunlyk Balkan atçylyk sport toplumyna gelip ýetdiler. Olar Gahryman Arkadagymyzyň taýsyz tagallasy bilen gurlan bu ajaýyp toplumda bedewleri seýislemek, olara weterinariýa gözegçiligini ýola goýmak, ýokary derejedäki çapyşyklary geçirmek üçin ähli şertleriň döredilendiginiň gözli şaýady boldular. Soňra gamyşgulak bedewleri seýisläp ýola düşen atlylary welaýat merkezi Balkanabat şäherindäki 10 müň tomaşaçy orunlyk sport toplumynyň ýanyna ýygnanan ýaşuly nesliň wekilleri duz-çörek bilen garşyladylar. Hut şu ýerden atlylaryň bu şäher bilen tanyşlygy başlandy. Welaýat merkeziniň özboluşly nyşanyna öwrülen “Ilkinjiler” ýadygärligi, onuň töweregindäki seýilgählerde göwnühoş dynç alyp, çagalarydyr agtyklary bilen gezelenç edýän balkanabatlylar myhmanlarda aýratyn täsirleri galdyrdy.
Welaýat merkezindäki şaýoluň ugrunda ýerleşýän öýleriň birinde ýaňy bäbekhanadan getirilen, täze dünýä inen körpäniň hormatyna berjaý edilýän milli däp-dessurlara gabat gelmeklerini atly ýörişe gatnaşyjylar bagtyýarlykdan nyşan bilip, bäbejigi höwes bilen maňlaýa syldylar.
Atly ýörişe gatnaşyjylar Balkan welaýat taryhy we ülkäni öwreniş muzeýine hem baryp gördüler. Bu häzirki zaman arhitekturasynyň täsin nusgasyna öwrülen ymaratda şol pursat halk döredijiligi boýunça bäsleşik geçirilýärdi. Muzeýiň dürli ugurlara ýöriteleşdirilen zallaryndaky täsin eksponatlardyr gadymy tapyndylar myhmanlaryň ünsüni özüne çekdi. Olaryň her biri bu mekanyň öz köklerini gadymyýetiň çuňluklaryndan alyp gaýdýandygy barada gürrüň berýärdi.
Sebit merkezindäki Gahryman Arkadagymyzyň gurduryp beren köp gatly täze kitaphanasy bilen tanyşlyk bolsa, bu ýerde gurnalan sergiden başlandy. Soňra kitaphananyň aýry-aýry ugurlara ýöriteleşdirilen okalga zallaryny ýakyndan synlan myhmanlar bu ýerde okamak, internet hyzmatlaryndan peýdalanmak, gadymy hem seýrek kitaplar bilen tanyşmak üçin ähli şertleriň döredilendigine göz ýetirdiler. Okalga zallaryndaky okyjylaryň köp bolmagy bolsa, ata Watanymyzyň bu künjeginde kitaba bolan höwesiň çäksizdiginiň kepiline öwrüldi.
Balkanabatdaky “Bagt köşgi”, hakykatdan hem, bagtyýarlygyň, ykballaryny birek-birege baglap, toý tutýanlaryň mukaddes ojagydyr. Atly ýörişe gatnaşyjylar bu köp gatly täsin ymarata gelenlerinde, şol gün durmuş toýlaryny tutýan ýaşlaryň resminamalarynyň resmileşdirilýän pursadyna gabat geldi. Juda yhlas bilen bezelen gelnalyjy ulaglary, belentden ýaňlanýan aýdym-sazlar bu ajaýyp pursada aýratyn nuranalyk şuglasyny çaýdy. “Bagt köşgüniň” garşysyndaky Balkan welaýat döwlet drama teatry atly ýörişe gatnaşyjylary täze sahnalaşdyrylan oýunlarynyň gidip duran pursady bilen garşylady. Teatryň artistleriniň sahnada ussatlyk bilen janlandyrýan keşpleri myhmanlaryň dowamly elçarpyşmalary bilen mübäreklendi.
Atly ýörişe gatnaşyjylaryň şanyna sebitiň sungat ussatlarynyň gatnaşmaklarynda welaýat kitaphanasynyň öňündäki giň meýdançada gurnalan konsert many-mazmuna baýlygy, göwünlere ruhy lezzet paýlaýşy bilen tapawutlandy. Birkemsiz bezelen meýdançada ýaňlanan döwrebap aýdym-sazlarda Berkarar döwletimiziň bagtyýarlyk döwrüniň eşretleri, Gahryman Arkadagymyzyň il-ýurt bähbitli amala aşyrýan ägirt uly işleri, Diýarymyzda gazanylýan ajaýyp ösüşler beýanyny tapdy.
Türkmenistanyň Magtymguly adyndaky Ýaşlar guramasynyň Balkan welaýat Geňeşiniň atly ýörişe gatnaşyjylaryň hormatyna Balkanabatdaky “Bagt ojagy” toý mekanynda gurnan aýdym-sazly dabarasy göwün göteriji pursatlara juda baý boldy. Bu ýerde belentden ýaňlanan aýdym-sazlar, hormatly Prezidentimiziň adyna aýdylan tükeniksiz alkyşlar, sport ulgamynda gazanylýan ösüşler baradaky söhbetler hem juda täsirli boldy. Çäräni gurnaýjylar hormatly Prezidentimiziň adyndan atly ýörişe gatnaşyjy ýigitlere gymmat bahaly sowgatlary dabaraly ýagdaýda gowşurdylar.
Türkmen nebitçileriniň mesgeni bolan Gumdag we Balkanabat şäherlerinde şatlyk-şowhun bilen garşylanan atly ýörişe gatnaşyjylar soňra welaýat merkezindäki sport toplumynyň ýanyndan indiki ýetmeli menzillerine — diňe bir biziň ýurdumyzda däl, eýsem, tutuş dünýäde meşhur bolan Mollagara şypahanasyna tarap ýola düşdüler.
"Türkmenistan".
Habarlar #Atly ýöriş
- Atly ýöriş
Atly ýörişe gatnaşyjylar Şasenem galasynda08 Noýabr, 2016 (14:54)
- Atly ýöriş
Atly ýöriş Bötendaga geldi31 Oktýabr, 2016 (15:57)
- Atly ýöriş
Giň sähra keşdedir bedew gadamy11 Oktýabr, 2016 (15:03)
- Atly ýöriş
Türkmen kölüniň kenaryndaky dabara03 Oktýabr, 2016 (14:36)
- Atly ýöriş
Atlylar Türkmenbaşy şäherinde26 Sentýabr, 2016 (15:53)
- Atly ýöriş
Argamak bedewler Awazada20 Sentýabr, 2016 (15:14)
- Atly ýöriş
Atlylar Hazar şäherinde12 Sentýabr, 2016 (15:07)
- Atly ýöriş
Atly ýöriş Mollagarada05 Sentýabr, 2016 (14:45)
- Atly ýöriş
Atly ýöriş uly Balkan dagynyň alkymynda26 Awgust, 2016 (15:45)
- Atly ýöriş
Atly ýöriş: Hazynalar mesgeni Ekeremde19 Awgust, 2016 (11:57)
- Atly ýöriş
Atly ýöriş: Esenguluda16 Awgust, 2016 (11:44)
- Atly ýöriş
Şanly ýörişiň 100 güni: Täze sepgitlere tarap13 Awgust, 2016 (11:39)
- Atly ýöriş
Atly ýöriş: Gadymy Dehistandaky dabara06 Awgust, 2016 (11:30)
- Atly ýöriş
Atly ýöriş: Sumbar jülgesinde01 Awgust, 2016 (11:21)
- Atly ýöriş
Atly ýöriş: Aý daglarynyň eteginde25 Iýul, 2016 (11:15)
- Atly ýöriş
Atly ýöriş: Atly ýigitler Nohur obasynda23 Iýul, 2016 (17:26)
- Atly ýöriş
Atly ýöriş: Atly ýöriş Bereket şäherinde11 Iýul, 2016 (16:41)
- Atly ýöriş
Atly ýöriş: Balkanly atlylar ýörişi kabul etdiler04 Iýul, 2016 (16:36)
- Atly ýöriş
Atly ýöriş: Paraw-Bibide myhmançylykda02 Iýul, 2016 (16:30)
- Atly ýöriş
Atly ýöriş: Aziada-2017-niň hormatyna geçirilýän atly ýörişi Balkan welaýaty kabul edýär26 Iýun, 2016 (19:47)


text:
Orsýetiň Magnitogorsk sebitiniň Ural şäherinde “Al-Kaýda” bilen ilteşikli söweşiji toparyň agzasy bolmakda güman edilýän bir adam tussag edildi. Bu barada 12-nji maýda ýerli resmiler habar berdi.
Orsýetiň Federal howpsuzlyk gullugynyň ýerli bölümçesi tarapyndan ýaýradylan beýanatda aýdylmagyna görä, “Jennet Aşyklary” atly söweşiji toparyň şübheli agzasy gadagançylykdaky ýaragly toparyň işlerine gatnaşmakda we bikanun ýarag saklamakda günäli tapylyp, 3 ½ ýyl türme tussaglygyna höküm edildi.
Orsýetiň derňewçileri asly merkezi aziýaly adamyň adyny köpçülige mälim etmeýärler, emma onuň Siriýada “Yslam döwleti” atly ekstremist toparyň hatarynda birnäçe aýlap söweşendigini aýdýarlar.


text:
Türkmenistan ençeme ýyldan bäri öz ýokary okuw jaýlaryna daşary ýurtlardan, şol sanda Owganystandan okuwçy alýar. Maglumatlara görä, 2005-nji ýyldan bäri Türkmenistanyň ýokary okuw jaýlaryna (ÝOJ-laryna) Owganystandan her ýyl 30 çemesi ýaşlar okuwa alynýar.
Emma şol ýaşlaryň arasynda etnik türkmenleriň azdygy aýdylýar. Owganystanda ýaşaýan etniki türkmenler Türkmenistanyň ýokary okuw jaýlarynda okamak üçin okuwa ugradylýan ýaşlaryň aglabasyny beýleki milletler emele getirýär diýýärler.
Eýsem, munuň nähili sebäpleri bolup biler? Bu barada Owganystanda ýaşaýan etniki türkmen ýaşlary näme pikirde? Şeýle-de, Türkmenistanda okuwyny gutaryp gelen owganystanly ýaşlar Türkmenistanyň bilim sistemasy barada näme pikirde?
Täze Tolkun gepleşigimiziň nobatdaky sanynda şu tema barada gürrüň ederis. Bu baradaky pikir-garaýyşlaryňyzy gepleşigimize gatnaşyp beýan etmek isleseňiz, biziň hat@azatradio.org email adresimize hat ugradyň. Garaýyşlaryňyzy, bellikleriňizi aşakdaky teswir bölüminde hem galdyryp bilersiňiz.


text:
Marawadepe etraby
Marawadepe etraby (Parsça: شهرستان مراوه تپه) Eýranyň Türkmensähra sebiti, Gülistan welaýatynyň 13 etrabyndan biridir.
Bu etrap Merkez etrapçasy we Güllidag bolmak bilen 2 etrapçadan ybaratdyr.
2006-nji ýylda bu etrabyn raýatynyn saný 45.874 adamdyr.
Etrabyn merkezi marawadepe şäheridir.
Türkmeniň beýik akyldary Magtymguly Pyragy bu etrabyň Aktokaý obasyndad ýatýar.
marawadepe etrabynyň taryhy-turistik yerleri: Magtymguly Pyragynyň gubury, Alyhanbaba türbesi, Güllidag, Gyzlargalasy


text:
Soňky üç günüň dowamynda Damaskyň etegindäki Gutanyň töwereginde Siriýanyň hökümet goşunlary bilen “Siriýanyň Erkin armiýasy” diýlip atlandyrylýan protestçileriň arasynda çaknyşyk dowam etdi.
Bu çaknyşykda 9 adamyň öldürilendigi we azyndan 45 adamyň tussag edilendigi aýdylýar. Protestçilere garşy 2 müňe golaý esgeriň, agyr harby tehnikanyň sürlendigi habar berilýär.
Ýurduň oppozisiýasynyň berýän maglumatlaryna görä, 29-nji ýanwarda ýene 60-a golaý adam hökümetiň repressiýalarynyň pidasy bolupdyr.
Şenbe güni Arap Ligasy Siriýada nobatdaky gezek parahat protestçilere garşy ýarag ulanylmagyna jogap edip, bu ýurtdaky öz synçylaryny haýdan-haý yzyna çagyrmak barada karar kabul etdi.
Ýekşenbe güni Orsýetiň hökümeti Arap Ligasynyň Siriýadaky öz synçylar toparynyň işini togtatmak barada gelen kararyna nägilelik bildirip, muny tankyt etdi.
27-nji ýanwarda arap ýurtlarynyň birnäçesi Siriýanyň režimine basyş görkezilmegini we prezident Başar al-Assadyň wezipeden gitmegini talap edýän rezolýusiýanyň taslamasyny taýýarlap, ony BMG-niň Howpsuzlyk Geňeşiniň garamagyna hödürledi. Ýöne bu rezolýusiýanyň taslamasyna Orsýet garşy çykdy.


text:
Aşgabadyň etegindäki Çoganlynyň daçalary ýumrulýar. Häzir bu daça uçastoklarynyň 13-nji kilometri diýip atlandyrylýan ýerinde birnäçe daçalar ýumrulýar. Olaryň käbirleri häkimiýetleriň elten tehnikasy bilen ýykylsa, beýlekileri ýaşaýjylaryň öz elleri bilen sökülýär.
Edil şonuň ýaly-da Çoganlynyň 12-nji kilometri diýlip atlandyrylýan böleginde hem käbir daçalar ýaşaýjylaryň özlerine sökdürilip aýrylýar. Bu işleriň gidişne polisiýa işgärleri hem gözegçilik edýärler. Käbir ýaşaýjylaryň aýtmaklaryna görä, düzgün-tertibe seretmeli polisiýa işgärleri, eger adamlar köpçülikleýin üýşüberse, olary ýygnaýarlar.
Häzirlikçe Çoganlynyň daçalarynyň diňe ady agzalan ýerlerindäki daçalar ýumrulýar. Emma Çoganlydaky daçalaryň ählisiniň ýumruljakdygyny ýerli ýaşaýjylaryň hem-de häkimiýet wekilleriniň käbirleri aýdýarlar. Çoganly daçalygynyň ýaşaýjysy, özüni Kasym diýip tanadan ildeşimiz düýn agşam ýygnak bolandygyny hem-de şol ýygnakda bu ýerden göçmäge 4-5 gün berlendigini aýdýar.
Jemgyýetiň ýapylmagy
Çoganlydaky häzirki ýagdaý bu ýerleriň ozalky eýesi bolan “Bagbanlar jemgyýeti” ýapylandan soň ýüze çykdy. 19-njy martda bu jemgyýet öz-özüni ýapyp, öz garamagyndaky daça ýerleri döwlet eýeçiligine geçirdi. Häzir bu ýerler paýtagtyň Bagtyýarlyk, öňki Nyýazow etrabynyň garamagynda.
Daçalaryň ýykylmagynyň sebäpleri barada takyk resmi maglumat almak başartmady. Emma tassyklap bolmadyk käbir maglumatlara görä, bu ýerde kottej tipli ýaşaýyş jaýlary gurulmaly. Şeýle-de daçalaryň ýerleşýän ýeriniň üstünden “Altyn asyr - gündogar bazaryna” ýol geçirilmelidigi aýdylýar. Häkimiýet wekilleri bu ýerde daçalary ýumrulan adamlara kompensasiýa tölenmejekdigini we elinden alnan daça ýerleriniň öwezine başga ýer berilmejekdigini aýdypdyrlar.
Jaýlar
Çoganlynyň daçalary diýip atandyrylýandygyna garamazdan, bu ýeri eýýäm uly posýologa öwrülipdi. Suw, gaz we elektrik togy bilen üpjünçilikde çäklendirmeleriň bardygyna garamazdan, bu ýerde ýüzlerçe ýaşaýyş jaýlary gurlup, olarda ýylyň bütin dowamynda müňlerçe adamlar ýaşap gelýärdi.
Bu ýeriniň ýaşaýjylarynyň diňe käbirleri ýerli ilatdan bolup, galan aglaba ýaşaýjysy welaýatlardan gelen ildeşlerimiz. Welaýatlardan gelenleriň köpüsi bu ýerde kireýine ýaşap, gurluşyklarda ýa-da beýleki bir iş bilen meşgul bolýarlar. Bu ýerde kireý puly paýtagt boýunça iň arzan diýlip hasalanýar. Aýda adam başyna 100 manat kireýe hem ýaşap bolýar.
Welaýatardan gelenleriň käbirleri bolsa daçanyň eýesiniň mal-garasyna ideg edip, daçany goraýarlar. Bu ýerde özlerine daça satyn alyp ýaşaýan welaýatlylar hem az däl.
Ýeri gelende aýtsak, 2013-nji ýylda Aşgabat-Daşoguz awtotrassasyndan bu daçalyga tarap barýan awtoulag köçeleriniň ählisi, çukur gazylyp, öňi beklenipdi.
Çoganlynyň daçalary diýilýän ýerde, käbir maglumatlara görä, 13 müňe golaý uçastoklar bolup, olaryň hersinde diýen ýaly hemişelik ýaşalýan ýaşaýyş jaýlary bar.